cyanic-selkie/wikianc huggingface dataset:
കമ്മ്യൂണിസ്റ്റ് ചിഹ്നങ്ങളുടെ നിരോധനം
വിച്ഛേദിക്കൽ നയങ്ങളുടെ ഭാഗമായി കമ്യൂണിസ്റ്റ് ചിഹ്നങ്ങളുടെ നിരോധനം നിരവധി രാജ്യങ്ങളിൽ അവതരിപ്പിക്കുകയും നിർദ്ദേശിക്കുകയും ചെയ്തിരുന്നു. ആ രാജ്യങ്ങളുടെ പട്ടിക താഴെ കൊടുക്കുന്നു. ചില രാജ്യങ്ങൾ പിന്നീടു മാറ്റം വരുത്തിയെങ്കിലും മറ്റു പലസ്ഥലങ്ങളിൽ കമ്മ്യൂണിസ്റ്റ് ചിഹ്നങ്ങളുടെ പ്രദർശനം പോലും കഠിനമായ കുറ്റം തന്നെയാണിപ്പോൾ. 2005 ജനുവരിയിൽ ഹംഗറിയിൽ നിന്നുള്ള യൂറോപ്യൻ പാർലമെന്റ് അംഗം ജോസെഫ് സാജറുടെ പിന്തുണയോടെ വൈറ്റാറ്റാസ് ലാൻഡ്‌സ്‌ബെർഗിസ് നാസി ചിഹ്നങ്ങൾക്ക് പുറമേ യൂറോപ്യൻ യൂണിയനിൽ കമ്മ്യൂണിസ്റ്റ് ചിഹ്നങ്ങൾ നിരോധിക്കണമെന്ന് ആവശ്യപ്പെട്ടു. കമ്മ്യൂണിസ്റ്റ് പാർട്ടി ചിഹ്നങ്ങളും ഉൾക്കൊള്ളുന്നതിനായി നാസി ചിഹ്നങ്ങൾക്ക് യൂറോപ്പ് വ്യാപകമായി നിരോധിക്കാനുള്ള ആവശ്യം 2005 ഫെബ്രുവരിയിൽ യൂറോപ്യൻ കമ്മീഷൻ നിരസിച്ചു. എന്നിരുന്നാലും ഈ നിർദ്ദേശം വ്യക്തിഗത സംസ്ഥാനങ്ങൾക്ക് ഇക്കാര്യത്തിൽ സ്വന്തം നിയമങ്ങളുണ്ടെന്നത് നിരാകരിക്കുന്നില്ല. 2013 ഡിസംബറിൽ ലാൻഡ്‌സ്‌ബെർഗിസ് ഉൾപ്പെടെയുള്ള ഒരു കൂട്ടം എം‌ഇ‌പിമാർ യൂറോപ്യൻ പാർലമെന്റ് പ്രസിഡന്റിന് അയച്ച കത്തിൽ അഭിസംബോധന ചെയ്തു, അതിൽ ഏകാധിപത്യ ഭരണകൂടങ്ങളുടെ ചിഹ്നങ്ങൾ നിരോധിക്കണമെന്ന് അഭ്യർത്ഥിച്ചു.
ചിഹ്നങ്ങൾ നിരോധിച്ച രാജ്യങ്ങളുടെ പേരുകൾ
സെപ്റ്റംബർ 30 ലെ അട്ടിമറി ശ്രമത്തിനും തുടർന്നുള്ള കമ്മ്യൂണിസ്റ്റ് വിരുദ്ധ കൊലപാതകങ്ങൾക്കും ശേഷം മാർക്‌സിസത്തിനൊപ്പം കമ്മ്യൂണിസവും മാർക്‌സിസം-ലെനിനിസവും ഇന്തോനേഷ്യയിൽ ഔദ്യോഗികമായി നിരോധിക്കപ്പെട്ടു. അവ ഇപ്പോഴും പ്രാബല്യത്തിൽ ഉണ്ട്. കമ്യൂണിസത്തിന്റെ ചിഹ്നങ്ങളെ നിരോധിക്കുന്നതായി നിയമം വ്യക്തമായി പ്രഖ്യാപിക്കുന്നില്ല, എന്നാൽ ഇന്തോനേഷ്യൻ പോലീസ് ഇത് കാണിക്കുന്ന ആളുകളെ അറസ്റ്റ് ചെയ്യാൻ നിയമം ഉപയോഗിക്കുന്നു. കമ്യൂണിസത്തിന്റെ ചിഹ്നങ്ങളെക്കുറിച്ച് അറിവില്ലാത്ത ആളുകളായിരുന്നു പലപ്പോഴും അതിലെ ചില നിയമലംഘകർ, അത്തരം സന്ദർഭങ്ങളിൽ അധികാരികൾ ചെറിയ ശിക്ഷയോ നാമമാത്ര പിഴയോ മാത്രം നൽകി അവരെ മോചിപ്പിക്കാറുണ്ടായിരുന്നു. അമേരിക്കൻ ഐക്യനാടുകളിൽ 1919–20 ലെ റെഡ് സ്‌കെയർ സമയത്ത്, പല സംസ്ഥാനങ്ങളും മിനസോട്ട, സൗത്ത് ഡക്കോട്ട, ഒക്ലഹോമ,, കാലിഫോർണിയ എന്നിവയുൾപ്പെടെ ചുവന്ന പതാകകൾ പ്രദർശിപ്പിക്കുന്നതിനെ നിരോധിക്കുന്ന നിയമങ്ങൾ പാസാക്കി. സ്ട്രോംബർഗ് വി. കാലിഫോർണിയയിൽ, അത്തരം നിയമങ്ങൾ ഭരണഘടനാ വിരുദ്ധമാണെന്ന് അമേരിക്കൻ ഐക്യനാടുകളിലെ സുപ്രീം കോടതി വിലയിരുത്തി. മാർക്സിസ്റ്റ്-ലെനിനിസ്റ്റ്, കമ്മ്യൂണിസ്റ്റ് പ്രത്യയശാസ്ത്രങ്ങൾക്കൊപ്പം കമ്യൂണിസ്റ്റ് ചിഹ്നങ്ങളും 1949 മുതൽ ഇറാനിലും 1980 കളുടെ തുടക്കത്തിലും ഇറാനിയൻ വിപ്ലവത്തെ തുടർന്ന് നിരോധിച്ചിരിക്കുന്നു. ഇറാനിലെ ടുഡെ പാർട്ടി, ഇറാനിലെ പീപ്പിൾസ് മൊജാഹിദ്ദീൻ എന്നിവ ഇതിൽ ഉൾപ്പെടുന്നു. 2009 ൽ മോൾഡോവയിൽ പാർലമെന്റേറിയൻ ഒലെഗ് സെറെബ്രിയൻ ഇത്തരമൊരു നിരോധനം നിർദ്ദേശിച്ചു, നിയമം 2012 ൽ പ്രാബല്യത്തിൽ വന്നു. മോൾഡോവയിലെ ഭരണഘടനാ കോടതി ഇത് ഭരണഘടനാ വിരുദ്ധമാണെന്ന് കണ്ടെത്തി. കമ്മ്യൂണിസ്റ്റ്, നാസി ചിഹ്നങ്ങൾ നിരോധിക്കുന്ന ഒരു നിയമം 2015 ൽ വെർകോവ്ന റഡ പാസാക്കി. നേരത്തെ, 2012 ൽ, പടിഞ്ഞാറൻ ഉക്രെയ്നിലെ ലിവ് നഗരം കമ്മ്യൂണിസ്റ്റ് ചിഹ്നങ്ങൾ പരസ്യമായി പ്രദർശിപ്പിക്കുന്നത് നിരോധിച്ചിരുന്നു. 2015 ഡിസംബറിൽ എല്ലാ കമ്മ്യൂണിസ്റ്റ് പാർട്ടികളെയും ഉക്രെയ്നിൽ ഔദ്യോഗികമായി നിരോധിച്ചു. സോവിയറ്റ് യൂണിയന്റെ (സോവിയറ്റ് സോഷ്യലിസ്റ്റ് റിപ്പബ്ലിക്കുകളുടെ യൂണിയൻ) അല്ലെങ്കിൽ മറ്റേതെങ്കിലും മുൻ എസ്എസ്ആറിന്റെ ദേശീയഗാനങ്ങൾ ആലപിക്കുകയോ കളിക്കുകയോ ചെയ്യുന്നത് ഇവിടെ 5 വർഷം വരെ തടവുശിക്ഷ ലഭിക്കാവുന്ന കുറ്റമാണ്.
സോവിയറ്റ്, നാസി ചിഹ്നങ്ങൾ പൊതുസ്ഥലങ്ങളിൽ പ്രദർശിപ്പിക്കുന്നത് നിരോധിക്കുന്നതിനുള്ള കരട് നിയമത്തിൽ 2006 നവംബർ 30 ന് എസ്റ്റോണിയൻ സർക്കാർ ഒപ്പുവച്ചു. 2007 ജനുവരി 24 ന് പാർലമെന്റ് ആദ്യ വായനയിൽ ഇത് പാസാക്കി. യു‌എസ്‌എസ്ആർ, സോവിയറ്റ് യൂണിയന്റെ കമ്മ്യൂണിസ്റ്റ് പാർട്ടി, ജർമ്മനിയുടെ നാസി പാർട്ടി, അതിന്റെ ആർഎസ്എസ് സംഘടന എന്നിവയുടെ പതാകകൾ, അങ്കി, മറ്റ് ആട്രിബ്യൂട്ടുകൾ, മുദ്രാവാക്യങ്ങൾ എന്നിവ നിരോധിക്കാനുള്ള ബിൽ വ്യക്തമാക്കുന്നു. സോവിയറ്റ്, നാസി ചിഹ്നങ്ങൾ ലിത്വാനിയ 2008 ൽ തന്നെ (ഭരണപരമായ കുറ്റകൃത്യങ്ങളുടെ കോഡ് 18818) നിരോധിച്ചു. മീറ്റിംഗ് നിയമത്തിലെ ആർട്ടിക്കിൾ 5 നാസിസ്റ്റ്, സോവിയറ്റ് ഇമേജറി ഉൾപ്പെടുന്ന മീറ്റിംഗുകളെ നിരോധിക്കുന്നു. 2015 വരെ നിയമങ്ങൾ പ്രാബല്യത്തിൽ വന്നു. എല്ലാ പൊതുപരിപാടികളിലും സോവിയറ്റ്, നാസി ചിഹ്നങ്ങൾ പ്രദർശിപ്പിക്കുന്നതിനെ നിരോധിക്കുന്നതിന് 2013 ജൂണിൽ ലാത്വിയൻ പാർലമെന്റ് അംഗീകാരം നൽകി. പതാകകൾ, ദേശീയഗാനങ്ങൾ, യൂണിഫോമുകൾ, നാസി ഹാക്കെൻക്രൂസ്, സോവിയറ്റ് ചുറ്റിക, അരിവാൾ എന്നിവ നിരോധനത്തിൽ ഉൾപ്പെടുന്നു. ജോർജിയയിൽ 2010 ൽ ഒരു നിരോധനം നിലവിൽ വന്നു, എന്നാൽ ഇത് ബാധകമായ ഉപരോധങ്ങൾ നിർവചിക്കുന്നതിൽ പരാജയപ്പെട്ടു. 2014 ൽ, നിരോധനം ഭേദഗതി ചെയ്യാനുള്ള ഒരു നിർദ്ദേശം ഉണ്ടായിരുന്നു, എന്നിരുന്നാലും 2015 വരെ നിയമം നിഷ്‌ക്രിയമായി തുടർന്നു. 1991-ൽ ചെക്കോസ്ലോവാക്യയിൽ ക്രിമിനൽ കോഡ് w § 260 ഭേദഗതി ചെയ്തു, ഇത് നാസിസത്തെയും കമ്മ്യൂണിസത്തെയും ഉദ്ധരിച്ച് മനുഷ്യാവകാശങ്ങളെയും സ്വാതന്ത്ര്യങ്ങളെയും നിയന്ത്രിക്കുന്ന പ്രസ്ഥാനങ്ങളുടെ പ്രചരണം നിരോധിച്ചു. വ്യക്തമായ നിയമ നിർവചനത്തിന്റെ അഭാവം ചൂണ്ടിക്കാട്ടി പിന്നീട് ഇവയുടെ പ്രത്യേക പരാമർശങ്ങൾ നീക്കംചെയ്തു. പിന്നീട് നിയമം തന്നെ ഭരണഘടനാപരമായി അംഗീകരിക്കപ്പെട്ടു. എന്നിരുന്നാലും, 2005 ൽ, ചെക്ക് റിപ്പബ്ലിക്കിൽ കമ്മ്യൂണിസത്തിന്റെ ഉന്നമനം നിരോധിക്കണമെന്ന് ഒരു നിവേദനം ഉണ്ടായിരുന്നു, 2007 ൽ കമ്മ്യൂണിസ്റ്റ് ചിഹ്നങ്ങൾ നിരോധിക്കുന്നതിനായി നിയമത്തിൽ ഭേദഗതി വരുത്തി. എന്നാൽ ഈ രണ്ട് ശ്രമങ്ങളും പരാജയപ്പെട്ടു.
ചില അപവാദങ്ങൾ നിലവിലുണ്ടെങ്കിലും ഉത്തരകൊറിയയുടെ പതാക ഒരു ഭരണഘടനാവിരുദ്ധ ചിഹ്നമായി ദക്ഷിണ കൊറിയയിൽ നിരോധിച്ചിരിക്കുന്നു.
അവലംബം
വർഗ്ഗം:കമ്മ്യൂണിസം വർഗ്ഗം:ചിഹ്നങ്ങൾ
ഭാഷാപോഷിണി (മാസിക)
മലയാള മനോരമ പ്രസിദ്ധീകരിക്കുന്ന സാഹിത്യ മാസികയാണ്‌ ഭാഷാപോഷിണി. ആദ്യ പത്രാധിപർ കണ്ടത്തിൽ വർഗീസ് മാപ്പിള. മലയാളത്തിലെ ഗദ്യ സാഹിത്യത്തിന്റെ വികാസത്തിൽ ഭാഷാപോഷിണിക്ക് നിർണ്ണായക പങ്കുണ്ട്
കവിസമാജവും ഭാഷാപോഷിണി സഭയും
1891 ആഗസ്റ്റ് 29നു് (കൊല്ലവർഷം 1097 ചിങ്ങമാസം 14നു്) കോട്ടയത്തുവെച്ച് മലയാള മനോരമയുടെ സ്ഥാപകപത്രാധിപരായിരുന്ന കണ്ടത്തിൽ വറുഗീസ് മാപ്പിളയുടെ ഉത്സാഹത്തിൽ കേരളവർമ്മ വലിയ കോയിത്തമ്പുരാൻ അദ്ധ്യക്ഷനായി ‘കവിസമാജം‘ എന്ന പേരിൽ ഒരു സംഘടന രൂപം കൊണ്ടു. കേരളത്തിലെ ആദ്യത്തെ സാഹിത്യസഭയായിരുന്നു ഇതു്. ആദ്യസമ്മേളനത്തിൽ വെച്ചുതന്നെ സംഘടനയുടെ പേരു് ‘ഭാഷാപോഷിണി സഭ’ എന്നാക്കി മാറ്റാനും ‘ഭാഷാപോഷിണി’ എന്ന പേരിൽ ഒരു പത്രിക ആരംഭിക്കാനും തീരുമാനമായി. അക്കൊല്ലം തന്നെ നവമ്പറിൽ സമാജത്തിന്റെ പേരു് ‘ഭാഷാപോഷിണി സഭ’ എന്നു മാറ്റി. ഭാരതമഹാജനസഭ എന്നറിയപ്പെട്ടിരുന്ന ഇന്ത്യൻ നാഷണൽ കോൺഗ്രസ്സിന്റെ രീതിയിൽ ജനാധിപത്യാടിസ്ഥാനത്തിലുള്ള ഒരു ഭരണസമ്പ്രദായമാണു് സംഘാടകർ ലക്ഷ്യമിട്ടിരുന്നതു്. അതിനാൽ, അന്നത്തെ മലബാർ, കൊച്ചി, തിരുവിതാംകൂർ എന്നിവിടങ്ങളിൽ നിന്നുമുള്ള പ്രമുഖരായ സാഹിത്യപ്രവർത്തകരെയെല്ലാം ഒരുമിച്ചുചേർത്ത് അവരിൽ നിന്നും തെരഞ്ഞെടുക്കപ്പെട്ട ഒരു പ്രതിനിധിസഭയ്ക്കായിരുന്നു ഭാഷാപോഷിണിയുടെ ഭരണനിർവ്വഹണത്തിന്റെ ചുമതല. ഇതുകൂടാതെ കേരളത്തിലെ വിവിധ ഭാഗങ്ങളിൽ നിന്നുള്ള ഭാഷാപ്രയോഗങ്ങൾക്കു് പൊതുവായ ഒരു ഐകരൂപ്യം വരുത്തുന്നതിനും അതിനുള്ള മാർഗ്ഗങ്ങൾ നിർദ്ദേശിക്കുവാനും വേണ്ടി ഭാഷാപോഷിണി സഭയുടെ കീഴിൽ മറ്റൊരു പ്രത്യേക സമിതി കൂടി രൂപീകരിച്ചു.
1892-ൽ തൃശ്ശൂർ വെച്ചു നടന്ന വിപുലമായ ആദ്യസമ്മേളനത്തിൽ ഭാഷാപോഷിണി സഭ തങ്ങളുടെ സംഘടനാദൌത്യം പ്രമേയരൂപത്തിൽ അവതരിപ്പിച്ചു. ഇതനുസരിച്ച് ആറു ലക്ഷ്യങ്ങളായിരുന്നു സഭയ്ക്കുണ്ടായിരുന്നതു് :
1904-ൽ വറുഗീസ് മാപ്പിള നിര്യാതനായി. ഇതോടെ ഭാഷാപോഷിണിസഭയുടെ പ്രവർത്തനങ്ങൾക്കു മങ്ങലേറ്റു തുടങ്ങി. 1911-ൽ വൈക്കത്തു ചേർന്ന സമ്മേളനത്തിൽ‌വെച്ച് ഭാഷാപോഷിണി സഭ പിരിച്ചുവിട്ടു.
ഭാഷാപോഷിണി ത്രൈമാസികം
മേല്പറഞ്ഞ ലക്ഷ്യങ്ങളുടെ ഭാഗമായി 1892ൽ തന്നെ കണ്ടത്തിൽ വറുഗീസ് മാപ്പിളയുടെ പത്രാധിപത്യത്തിൽ ഭാഷാപോഷിണി അച്ചടി ആരംഭിച്ചു. വർഷത്തിൽ നാലു തവണ (ത്രൈമാസികം) എന്നതായിരുന്നു പ്രസിദ്ധീകരണാവൃത്തി.
മൂന്നു വർഷത്തോളം തുടർന്നതിനുശേഷം 1895-ൽ ഭാഷാപോഷിണി സി.പി. അച്ചുതമേനോൻ എന്ന പ്രമുഖ നിരൂപകസാഹിത്യകാരന്റെ നേതൃത്വത്തിൽ നടന്നുവന്നിരുന്ന വിദ്യാവിനോദിനി എന്ന മാസികയിൽ ലയിക്കപ്പെട്ടു. എന്നാൽ 1897-ൽ വീണ്ടും ഭാഷാപോഷിണി സ്വതന്ത്രരൂപത്തിൽ പുറത്തിറങ്ങി. അതിനുശേഷം 46 വർഷത്തോളം തുടർച്ചയായി പ്രസിദ്ധീകരിക്കപ്പെട്ടു.1942-ൽ പ്രസിദ്ധീകരണം പൂർണ്ണമായും നിലച്ചുപോയി.
1977 ജൂണിൽ മലയാളമനോരമയുടെ നേതൃത്വത്തിൽ  പുതിയ രൂപഭാവങ്ങളോടെ ദ്വൈമാസികയായി ഭാഷാപോഷിണി പുനരാരംഭിക്കപ്പെട്ടു. ഓരോ ലക്കത്തിലും ഒരോ വിഷയം സംബന്ധിച്ച് ലഘുസംവാദങ്ങളോ ചർച്ചകളോ പ്രസിദ്ധീകരിക്കുന്നു എന്നതായിരുന്നു പുതിയ ഒരു പ്രത്യേകത.
1993 ജൂൺ മുതൽ ഭാഷാപോഷിണി ഒരു പ്രതിമാസ പ്രസിദ്ധീകരണം (മാസിക) ആയി മാറി. ശ്രീ കെ എം തരകൻ, സി രാധാകൃഷ്ണൻ, എന്നിവർ മുഖ്യപത്രാധിപന്മാരായിരുന്നു. ഇപ്പോൾ മാമ്മൻ മാത്യു മുഖ്യപത്രാധിപരും ശ്രീ കെ സി നാരായണൻ പത്രാധിപരും ആണ്
അവലംബം
വർഗ്ഗം:സാഹിത്യമാസികകൾ
വർഗ്ഗം:ആദ്യകാല മലയാള പ്രസിദ്ധീകരണങ്ങൾ വർഗ്ഗം:മലയാള മനോരമ പ്രസിദ്ധീകരണങ്ങൾ
സർവോദയം കുര്യൻ
എറണാകുളം ജില്ലയിലെ വൈപ്പിൻ കരയിൽ ജീവിച്ചിരുന്ന ഒരു സാമൂഹ്യപ്രവർത്തകനായിരുന്നു സർവോദയം കുര്യൻ. 11 ജനുവരി 1920 ന് ഞാറയ്ക്കൽ എന്ന സ്ഥലത്താണ് കുര്യൻ ജനിച്ചത്. ചെറിയാൻ പാറക്കലും, ആലീസ് പാറക്കലുമായിരുന്നു മാതാപിതാക്കൾ. സർവോദയം കുര്യൻ ജനിച്ചത് ജനുവരി പതിനൊന്ന് ആണെങ്കിലും, അദ്ദേഹത്തോടുള്ള ആദരസൂചകമായി ജന്മദിനം മഹാത്മാഗാന്ധിയുടെ ജന്മദിനമായ ഒക്ടോബർ രണ്ടിന് ആചരിക്കുന്നു.
ജീവിതരേഖ
ചെറുപ്പകാലത്തിൽ തന്നെ പിതാവിനെ നഷ്ടപ്പെട്ടു. രണ്ടാം ലോകമഹായുദ്ധത്തിൽ പങ്കെടുത്തു. യാത്രയുടെ ഭാഗമായി നാഗാലാന്റിലും, പിന്നീട് അവിടുന്ന് ബ്രിട്ടീഷ് സിലോണിലും സഞ്ചരിച്ചു. അവിടെ വെച്ച് റെഡ്ക്രോസ്സിൽ ചേർന്നു. രണ്ടാംലോക മഹായുദ്ധത്തിനുശേഷം, ഞാറക്കലിൽ താമസിച്ച് സാമൂഹികപ്രവർത്തനങ്ങളിൽ പങ്കെടുക്കാൻ തീരുമാനിച്ചു. ലാളിത്യം നിറഞ്ഞ ജീവിത രീതിയായിരുന്നു സർവോദയം കുര്യന്റേത്. കൈ കൊണ്ട് നൂറ്റെടുത്ത ഖദറുകൊണ്ട് തയ്ചെടുത്ത ഷർട്ടും മുണ്ടുമായിരുന്നു വേഷം. സൈക്കിളിലായിരുന്നു സഞ്ചാരം. രാവിലെ അഞ്ചുമണിക്കു തുടങ്ങുന്ന ഈ യാത്ര, പറവൂർക്കും മുനമ്പത്തേക്കും ഒക്കെ നീളുമായിരുന്നു. അഗതികൾക്കും അശരണർക്കും വേണ്ടി ഉഴിഞ്ഞുവെച്ച ജീവിതമായിരുന്നു സർവോദയം കുര്യന്റേത്. ഈ യാത്രക്കിടയിൽ പല വിദ്യാലയങ്ങളുടെയും അസംബ്ലികളിൽ അദ്ദേഹം സംബന്ധിക്കുമായിരുന്നു.
പൊതുപ്രവർത്തനം
സർവോദയം കുര്യന്റെ പൊതുപ്രവർത്തനം വളരെയധികം നീണ്ടതാണ്. അതിൽ പകർച്ചവ്യാധികൾക്കെതിരേയുള്ള പ്രചാരണം മുതൽ മദ്യനിരോധനം വരെയുണ്ട്.
പകർച്ചവ്യാധി പ്രതിരോധം
കാലാവസ്ഥാ വ്യതിയാനവും, അനാരോഗ്യഭക്ഷണരീതിയും മൂലം കേരളത്തിന്റെ തീരദേശത്ത് പലതരത്തിലുള്ള പകർച്ചവ്യാധികളും പടർന്നുപിടിക്കുമായിരുന്നു. വൈപ്പിൻ കരയിലും സ്ഥിതി ഭിന്നമായിരുന്നില്ല. കോളറ അന്ന് ഒരു നിയന്ത്രിക്കാനാവാത്ത ഒരു പകർച്ചവ്യാധിയായിരുന്നു. സർവോദയം കുര്യൻ ഈ പകർച്ചവ്യാധിക്കെതിരേ സർക്കാർ ആരോഗ്യവകുപ്പുമായി ചേർന്ന് വ്യാപക പ്രതിരോധ നടപടികൾ ചെയ്തു. അതിലൊന്നായിരുന്നു സൗജന്യ കോളറ വാക്സിൻ. ഈ പ്രവർത്തനത്തിൽ അദ്ദേഹത്തെ സഹായിക്കാനായി വൈപ്പിൻ കരയിലെ ധാരാളം യുവാക്കളും മുന്നിട്ടിറങ്ങിയിരുന്നു. കുര്യൻ വൈപ്പിൻ ദ്വീപിലെ എല്ലാ പ്രധാന കവലകളിലും തന്റെ സൈക്കിളിൽ കൃത്യമായി എത്തിച്ചേർന്ന് ഈ സൗജന്യ മരുന്ന് വിതരണം ചെയ്യുകയും, കോളറയ്ക്കെതിരേ ബോധവൽക്കരണം നടത്തുകയും ചെയ്യുമായിരുന്നു. കോളറ മൂലം മരിച്ചവരുടെ മൃതദേഹം ചുമന്നുകൊണ്ടുപോകാനായി മുന്നിട്ടിറങ്ങിയവരിൽ ആദ്യത്തെ ആളായിരുന്നു സർവോദയം കുര്യൻ. വൈപ്പിൻ കരയിലെ ആദ്യത്തെ സൗജന്യ സ്ട്രെച്ചർ സേവനം നടപ്പിലാക്കിയത് സർവോദയം കുര്യനായിരുന്നു. കോളറ പകർച്ചവ്യാധി കാലത്ത്.
കോളറ പോലെ തന്നെ തീരദേശത്ത് വ്യാപിച്ച മറ്റൊരു അസുഖമായിരുന്നു വസൂരി. ചിക്കൻപോക്സ് എന്നറിയപ്പെടുന്ന ഈ അസുഖം വന്നാൽ മരണം സുനിശ്ചിതമായിരുന്നു. കാരണം ഈ അസുഖം വന്നവരെ ചികിത്സിക്കാനായി ആരും തന്നെ തയ്യാറായിരുന്നില്ല. ഈ കാലത്ത്, കുര്യൻ കോളറസമയത്ത് ചെയ്തപോലെ തന്നെ ബോധവൽക്കരണവും മരുന്നുവിതരണവുമായി മുന്നിട്ടിറങ്ങി. വസൂരി വന്ന് മരിച്ചവരുടെ മൃതശരീരം മറവുചെയ്യാനായി പോലും ആരും തയ്യാറായിരുന്നില്ല അക്കാലത്ത്. കുര്യൻ തന്നെ, ഈ മൃതശരീരങ്ങൾ പായയിൽ പൊതിഞ്ഞ് തന്റെ സൈക്കിളിന്റെ പുറകിൽ കെട്ടിവെച്ച് ശ്മശാനത്തിലെത്തിച്ച് മറവുചെയ്യുമായിരുന്നു. കുര്യൻ തന്നെയാണ് മൃതശരീരങ്ങൾ മറവുചെയ്യാനുള്ള കുഴികളും എടുത്തിരുന്നത്. മറവുചെയ്യാനായി കൊണ്ടുവന്ന ഒരു മൃതശരീരത്തിൽ ജീവന്റെ അനക്കം കണ്ടത്, പിന്നീട് കുര്യൻ ഓർമ്മിക്കുകയുണ്ടായി. മരണത്തിന്റെ പടിവാതിക്കലേക്ക് പോയ ഒരു പാടു പകർച്ചവ്യാധി രോഗികളെ സർവോദയം കുര്യൻ തിരികെ ജീവിതത്തിലേക്കു കൊണ്ടുവന്നിട്ടുണ്ട്.
ക്ഷയരോഗം അന്നത്തെക്കാലത്ത് ഒരു പകർച്ചവ്യാധിതന്നെയായിരുന്നു. ഞാറക്കൽ സർക്കാർ ആശുപത്രിയിൽ 15 കിടക്കകളുള്ള ഒരു വാർഡ് കുര്യൻ നിർമ്മിച്ചു നൽകി. എല്ലാ ദിവസവും രോഗികളുടെ ക്ഷേമം അന്വേഷിക്കാനായി കുര്യൻ ഈ ആശുപത്രിയിലെത്തുമായിരുന്നു.
മദ്യനിരോധന പ്രവർത്തനങ്ങൾ
1982 ലെ തിരവോണ ദിനത്തിന്റെ അന്നാണ് കേരളത്തെ ആകെപ്പാടെ തന്നെ ദുഃഖത്തിലാഴ്ത്തിയ വൈപ്പിൻ മദ്യദുരന്തം സംഭവിച്ചത്. ആ ദുരന്തത്തിൽ 78 പേർ മരിച്ചു, 63 പേർ പൂർണ്ണമായും അന്ധരായി തീർന്നു. ഏതാണ്ട് 650 ഓളം കുടുംബങ്ങളെ ഈ ദുരന്തം തകർത്തു. ഈ സമയത്ത്, കുര്യൻ ഓട്ടോറിക്ഷയിൽ ഘടിപ്പിച്ച രണ്ട് ഉച്ചഭാഷിണികളുമായി ബോധവൽക്കരണത്തനിറങ്ങിത്തിരിച്ചു. 21 കിലോമീറ്റർ നീളമുള്ള വൈപ്പിൻ കരയുടെ മുക്കിലും മൂലയിലും കുര്യൻ ഈ ഓട്ടോറിക്ഷയുമായി സഞ്ചരിച്ചു. അന്ന് ഇന്ത്യൻ നിർമ്മിത വിദേശ മദ്യം കഴിച്ച എല്ലാവരോടും ആശുപത്രികളിൽ അടിയന്തര ചികിത്സ നേടാനാണ് കുര്യൻ ആവശ്യപ്പെട്ടത്. ഇത് കുറേയെറെപേരുടെ ജീവൻ രക്ഷിക്കുകയുണ്ടായി. ജനങ്ങൾ, ഈ വിവരം കിട്ടിയമാത്രയിൽ ആശുപത്രികളിലേക്ക് ചികിത്സക്കായി പോയി. മീഥൈൽ ആൽക്കഹോൾ കലർന്ന ചാരായം ആണ് അന്ന് വൈപ്പിൻ കരയിൽ വിതരണംചെയ്യപ്പെട്ടത്.
പ്രകൃതിദുരന്തബാധിതർക്കുള്ള സഹായങ്ങൾ
ബംഗ്ലാദേശിലും, ഭൂട്ടാനിലും , ആന്ധ്രയിലും , ഷിമോഗയിലും ഒക്കെ സംഭവിച്ച , ഭൂമികുലുക്കത്തിലും , വെള്ളപ്പൊക്കത്തിലും മറ്റും പെട്ട് അശരണരായവർക്ക് കുര്യൻ നേരിട്ട് സഹായമെത്തിച്ചുകൊടുത്തു. മറ്റുള്ള ആളുകളിൽ നിന്നും ആവുന്ന സഹായങ്ങൾ വസ്ത്രങ്ങളായും പണമായും ശേഖരിച്ചശേഷം ഇവർക്കെത്തിച്ചുകൊടുക്കുകയായിരുന്നു കുര്യൻ ചെയ്തുകൊണ്ടിരുന്നത്. കുര്യൻ ചോദിച്ചാൽ സഹായം നൽകാത്തവരായി ആരുതന്നെ അന്നുണ്ടായിരുന്നില്ല എന്നു പറയപ്പെടുന്നു.
അവലംബം
വർഗ്ഗം:1920-ൽ ജനിച്ചവർ
വർഗ്ഗം:ജനുവരി 11-ന് ജനിച്ചവർ
പുറത്തേക്കുള്ള കണ്ണികൾ
വർഗ്ഗം:കേരളത്തിലെ സാമൂഹിക സാംസ്കാരിക നായകൻ‌മാർ വർഗ്ഗം:എറണാകുളം ജില്ലയിൽ ജനിച്ചവർ
അന്താരാഷ്ട്ര ക്രിക്കറ്റ് സമിതി
ക്രിക്കറ്റിന്റെ അന്താരാഷ്ട്ര ഭരണ വിഭാഗമാണ് അന്താരാഷ്ട്ര ക്രിക്കറ്റ് കൗൺസിൽ(ഇന്റർനാഷണൽ ക്രിക്കറ്റ് കൗൺസിൽ - ICC). 1909-ൽ ഇംഗ്ലണ്ട്, ഓസ്ട്രേലിയ, ദക്ഷിണാഫ്രിക്ക എന്നീ രാജ്യങ്ങളിലെ പ്രതിനിധികൾ ചേർന്ന് ഇമ്പീരിയൽ ക്രിക്കറ്റ് കോൺഫറൻസ് എന്ന പേരിലാണ് ഈ സമിതി ആരംഭിച്ചത്. 1965-ൽ ഇന്റർനാഷണൽ ക്രിക്കറ്റ് കോൺഫറൻസ് എന്ന് പുനർനാമകരണം ചെയ്യപ്പെടുകയും 1989-ൽ നിലവിലുള്ള പേര് സ്വീകരിക്കുകയും ചെയ്തു.
105 അംഗരാജ്യങ്ങളാണ് ഐസിസിയിലുള്ളത്. 12 പൂർണ അംഗങ്ങൾ (ഔദ്യോഗിക ടെസ്റ്റ് മത്സരങ്ങൾ കളിക്കുന്നവ), 38 അസോസിയേറ്റ് അംഗങ്ങൾ, 57 അഫിലിയേറ്റ് അംഗങ്ങൾ. ക്രിക്കറ്റിലെ പ്രധാനപ്പെട്ട അന്താരാഷ്ട്ര ടൂർണമെന്റുകൾ ക്രമീകരിക്കുന്നത് ഐസിസിയുടെ ചുമതയാണ്. ക്രിക്കറ്റ് ലോകകപ്പ് ആണ് ഇവയിൽ ഏറ്റവും പ്രധാനപ്പെട്ടത്. ടെസ്റ്റ് മത്സരങ്ങൾ, അന്താരാഷ്ട്ര ഏകദിന മത്സരങ്ങൾ, അന്താരാഷ്ട്ര ട്വെന്റി20 മത്സരങ്ങൾ എന്നിവ നിയന്ത്രിക്കുന്ന അമ്പയർമാരെയും റെഫറിമാരെയും നിയമിക്കുന്നത് ഐസിസിയാണ്.
വർഗ്ഗം:ക്രിക്കറ്റ് സംഘടനകൾ
സാക്ഷ്യപേടകം
150px|thumb|right|സാക്ഷ്യപേടകത്തിന്റെ അനുകരണം - വാഷിംഗ്ടൺ ഡി.സി.യിലെ ജോർജ്ജ് വാഷിംഗ്ടൺ ദേശീയ മസോണിക് സ്മാരകത്തിലെ റോയൽ ആർച്ച് മുറിയിൽ ബൈബിളിലെ വിവരണം അനുസരിച്ച്, സിനായ് മലമുകളിൽ മോശെക്ക് ദൈവം എഴുതിക്കൊടുത്ത പത്തുകല്പനകളുടെ കല്പ്പലകകളും, മോശെയുടെ സഹോദരനും സഹചാരിയുമായിരുന്ന അഹറോന്റെ വടിയും, മരുഭൂമിയിലൂടെ വാഗ്ദത്തഭൂമിയിലേക്കുള്ള യാത്രയിൽ ഇസ്രായേൽ ജനങ്ങൾക്ക് ദൈവം നൽകിയ മന്നാ എന്ന ഭക്ഷണത്തിന്റെ മാതൃകകളും സൂക്ഷിച്ചിരുന്ന വിശുദ്ധപേടകമായിരുന്നു സാക്ഷ്യപേടകം അല്ലെങ്കിൽ സാക്ഷ്യപെട്ടകം (ഇംഗ്ലീഷ്: Ark of the Covenant). മലമുകളിലെ ദർശനത്തിൽ മോശെക്ക് ദൈവം നൽകിയ നിർദ്ദേശം പിന്തുടർന്നാണ് ഈ പേടകം നിർമ്മിച്ചത്. പേടകത്തിന്റെ അടപ്പിനുമുകളിലുണ്ടായിരുന്ന രണ്ട് ക്രോവേൻ മാലാഖമാരുടെ (കെരൂബ്) വിരിച്ച ചിറകുകൾ ചേർന്ന കൃപാസനത്തിലിരുന്നാണ് ദൈവം മോശെക്ക് ദർശനം ൽകിയിരുന്നത്. പേടകവും അത് സൂക്ഷിക്കപ്പെട്ടിരുന്ന സ്ഥലവും "ഇസ്രായേലിന്റെ സൗന്ദര്യം" എന്നു വിശേഷിക്കപ്പെട്ടിരുന്നു. സാക്‌ഷ്യപേടകത്തെ പരാമർശിക്കുന്ന 'അറോൻ' എന്ന എബ്രായ വാക്ക് മറ്റു പേടകങ്ങളുടേയും പെട്ടികളുടേയും സന്ദർഭത്തിലും ബൈബിൾ ഉപയോഗിക്കുന്നുണ്ട്. അതിനാൽ സാക്‌ഷ്യപേടകം, വിശുദ്ധപേടകം, ദൈവപേടകം, ദൈവശക്തിയുടെ പേടകം, ഉടമ്പടിയുടെ പേടകം എന്നീ പേരുകളിൽ സവിശേഷമായി പരാമർശിക്കപ്പെടുന്നു.
നിർമ്മാണം, സമർപ്പണം
പേടകത്തിന്റെ നിർമ്മാണച്ചുമതല യൂദായുടെ വംശത്തിൽ പെട്ട ഊറിയുടെ പുത്രൻ ബെസാലേലിനേയും ദാൻ വംശത്തിൽ പെട്ട അഹിസാമാക്കിന്റെ പുത്രൻ അഹോലിയാബിനേയും ഏല്പ്പിക്കാനായിരുന്നു കല്പന. ഈ നിർദ്ദേശങ്ങൾ നടപ്പാക്കിയ മോശെ, ഇസ്രായേലിലെ സുമനസ്കരായ എല്ലാ മനുഷ്യരോടും ആ സം‌രംഭത്തിൽ സഹകരിക്കാൻ ആവശ്യപ്പെട്ടു. . ബെസാലേൽ നിർമ്മിച്ച പേടകം മോശെ അംഗീകരിച്ചു പ്രതിഷ്ടിച്ചു. നിർമ്മാണം പൂർത്തിയായിക്കഴിഞ്ഞ് വിശുദ്ധതൈലം കൊണ്ട് പേടകത്തെ അഭിക്ഷേകം ചെയ്യാൻ ദൈവം മോശെയോട് നിർദ്ദേശിച്ചു. മോശെയുടെ സഹോദരനും മുഖ്യപുരോഹിതനുമായിരുന്ന അഹറോനുപോലും വർഷത്തിൽ ഒരു ദിവസമൊഴിച്ച് സാക്‌ഷ്യപേടകം സൂക്ഷിച്ചിരിക്കുന്ന അതിവിശുദ്ധസ്ഥലത്ത്(Holy of Holies) പ്രവേശനമില്ലായിരുന്നു. പ്രായശ്ചിത്തദിനമായി മാറ്റിവക്കപ്പെട്ടിരുന്ന ആ ദിവസം അദ്ദേഹം അവിടെ കടന്ന് ചില കർമ്മങ്ങൾ നടത്തിയിരുന്നു. അനധികൃമായി അതിനെ സ്പർശിക്കുന്നത് മരണത്തിനുകാരണമാകാൻ മാത്രം ഭയാനകമായിരുന്നു അതിന്റെ വിശുദ്ധി.
പതിനൊന്നാം നൂറ്റാണ്ടിലെ പ്രസിദ്ധ ഫ്രഞ്ച് യഹൂദപണ്ഡിതനായ റാശിയുടേയും മറ്റും അഭിപ്രായത്തിൽ രണ്ടു സാക്‌ഷ്യപേടകങ്ങൾ ഉണ്ടായിരുന്നു: താൽക്കാലികമായി മോശെ നിർമ്മിച്ച ആദ്യത്തെ പേടകവും ബെസാലേൽ എന്ന ശില്പി പിന്നീട് നിർമ്മിച്ച പേടകവും.
ആകാരം
പൗരാണിക ഈജിപ്തിൽ ഏറെ അറിയപ്പെട്ടിരുന്നതും ഔഷധമൂല്യം ഉള്ളതെന്ന് കരുതപ്പെട്ടിരുന്നതുമായ ഷിറ്റിം (Acacia) മരത്തിന്റെ തടിയിലാണ് പേടകം നിർമ്മിച്ചിരുന്നത്. ഏതാണ്ട് ഒരു മീറ്റർ നീളവും എഴുപതു സെന്റിമീറ്റർ വീതിയുമുള്ള ദീർഘചതുരത്തിന്മേൽ 70 സെന്റിമീറ്റർ ഉയർന്ന പെട്ടിയായിരുന്നു അത്. പുറമേ പേടകം തനിത്തങ്കം കൊണ്ട് പൊതിയപ്പെട്ടിരുന്നു. അതിന്റെ മൂടിയുടെ മുകൾ ഭാഗം കൃപയുടെ ഇരിപ്പിടം(കൃപാസനം)എന്നറിയപ്പെട്ടിരുന്നു. അതിനെ ചുറ്റി ഒരു സ്വർണ്ണവിളുമ്പ് ഉണ്ടായിരുന്നു.
thumb|200px|right|റോമൻ ഭരണത്തിനെതിരെ ബാർ കോഖബായുടെ നേതൃത്വത്തിൽ യഹൂദർ നടത്തിയ കലാപത്തിന്റെ സമയത്തെ നാലുദ്രാക്മയുടെ വെള്ളിനാണയം(ക്രി.വ.132-135). ഒരുപുറത്ത് അതിവിശുദ്ധസ്ഥലത്തെ സാക്‌ഷ്യപേടകം ചിത്രീകരിച്ചിരിക്കുന്നു.
പേടകത്തിന്റെ ഇരുവശത്തും ഈരണ്ട് സ്വർണ്ണവളകൾ ഉണ്ടായിരുന്നു. സ്വർണ്ണം പൊതിഞ്ഞ്, ചിത്രപ്പണികൾ ചെയ്ത രണ്ടു ദണ്ഡുകൾ വളയങ്ങളിലൂടെ കടത്തി അവയിന്മേലാണ് പേടകം സം‌വഹിച്ചിരുന്നത്. പേടകത്തിനുമുകളിൽ രണ്ടറ്റത്തും രണ്ട് ക്രോവേൻ മാലാഖമാർ മുഖാമുഖം നിന്നിരുന്നു. . പേടകത്തെ മറച്ചുനിന്ന അവയുടെ വിരിച്ച ചിറകുകൾ ദൈവത്തിന്റെ സിംഹാസനവും, പേടകം ദൈവത്തിന്റെ പാദപീഠവും ആയി കണക്കാക്കപ്പെട്ടിരുന്നു. ദൈവകൂടാരത്തിലെ അതിവിശുദ്ധസ്ഥലത്ത്(Holy of Holies), കൂടാരത്തിന്റെ പകുതികളെ വേർതിരിക്കുന്ന തിരശ്ശീലയിൽ സം‌വഹനദണ്ഡുകളുടെ ഒരഗ്രം സ്പർശിക്കത്തക്കവിധമാണ് പേടകം വച്ചിരുന്നത്. . നിയമാവർത്തനപ്പുസ്തകം പേടകത്തെ ചിത്രീകരിക്കുന്നത് അലങ്കാരങ്ങളോ, സ്വർണ്ണമോടിയോ ഇല്ലാത്തെ വെറും മരപ്പെട്ടിയായാണ്.
ഉള്ളടക്കം
ദൈവവുമായുള്ള ഇസ്രായേലിന്റെ ഉടമ്പടിയുടെ രേഖയായി കണക്കാക്കപ്പെട്ടിരുന്ന പത്തുകല്പനകളുടെ രണ്ടുകല്പ്പലകകൾ പേടകത്തിനുള്ളിൽ സൂക്ഷിച്ചിരുന്നു. മരുഭൂമിയിലെ യാത്രക്കിടെ ദൈവം ഇസ്രായേൽ ജനത്തിന് നലകിയതായി പറയപ്പെടുന്ന അത്ഭുതഭക്ഷണമായ മന്നായിൽ കുറേ അടങ്ങിയ ഒരു സ്വർണ്ണഭരണിയും, ഈജിപ്തിൽ വച്ച് അത്ഭുതകരമായി പുഷ്പിച്ച അഹറോന്റെ വടിയും പേടകത്തിൽ പിന്നീട് സൂക്ഷിക്കപ്പെട്ടുവെങ്കിലും ഒടുവിൽ അവ അതിൽ നിന്ന് മറ്റപ്പെട്ടുവെന്നുകരുതണം. പേടകത്തിൽ കല്പ്പനകളുടെ കല്പ്പലകകളല്ലാതെ മറ്റൊന്നും ഇല്ലായിരുന്നുവെന്ന് രാജാക്കന്മാരുടെ ഒന്നാം പുസ്തകത്തിൽ പറയുന്നു. ഈ വസ്തുക്കൾ പേടകത്തിനകത്തു വക്കപ്പെട്ടുവെന്ന് എബ്രായർക്കുള്ള ലേഖനത്തിൽ പറയുന്നുണ്ടെങ്കിലും അവ അതിനു മുൻപിൽ വക്കപ്പെട്ടുവെന്നാണ് മറ്റു ചിലയിടങ്ങളിൽ പറയുന്നത്. ഒരു റാബൈനിക പാരമ്പര്യമനുസരിച്ചാണെങ്കിൽ, ദൈവത്തിൽ നിന്നു ലഭിച്ച കല്പ്പനകളുടെ ആദ്യത്തെ കല്പ്പലകകളുടെ പൊട്ടിയ കഷണങ്ങളും മോശെ പേടകത്തിൽ സൂക്ഷിച്ചിരുന്നു.
മരുഭൂമി, യോർദ്ദാൻ, യെറീക്കോ
250px|right|thumb|സാക്‌ഷ്യപേടകത്തിന്റെ [[യെരുശലേം|യെരുശലേമിലേക്കുള്ള ആദ്യയാത്ര നയിക്കുന്ന ദാവീദ് രാജാവ് - ദൊമെനിക്കോ ഗാർഗിയൂലോയുടെ രചന - കാലം 1640]] പഴയനിയമത്തിൽ സാക്‌ഷ്യപേടകം ഇരുനൂറോളം പ്രാവശ്യം പരാമർശിക്കപ്പെടുന്നുണ്ട്. ഈജിപ്തിലെ സിനായ് മരുഭൂമിയിൽ മോശെക്ക് കിട്ടിയ ദൈവദർശനം അനുസരിച്ച് നിർമ്മിക്കപ്പെട്ട അത് വാഗ്ദത്ത ഭൂമിയിലേക്കുള്ള ജനത്തിന്റെ യാത്രയുടെ തുടർന്നുള്ള കഥയിൽ വലിയ പ്രാധാന്യത്തോടെ പ്രത്യക്ഷപ്പെടുന്നു. മരുഭൂമിയിലെ മുന്നേറ്റത്തിൽ ജനത്തിന് രണ്ടായിരം അടി മുന്നിലായി പേടകം സം‌വഹിച്ച പുരോഹിതന്മാർ നീങ്ങിയിരുന്നു. പേടകവുമായി പുരോഹിതന്മാർ വാഗ്ദത്തെ ഭൂമിയുടെ അതിരിലെ യോർദ്ദാൻ നദിയിൽ ഇറങ്ങിയപ്പോൾ നദി ഒഴുക്കുപിരിഞ്ഞ് ജനങ്ങൾക്ക് കടന്നുപോകാൻ പാകത്തിന് വരണ്ട നിലം രൂപപ്പെട്ടു. നദിക്ക് മറുകരയിലെ യെറീക്കോ പട്ടണത്തിന്റെ മതിലിനുവെളിയിൽ ഏഴുപുരോഹിതന്മാർ പേടകവും സം‌വഹിച്ച് കാഹളധ്വനിയുടെ അകമ്പടിയോടെ ഏഴു ദിവസം ചുറ്റിക്കറങ്ങിക്കഴിഞ്ഞ് ഏഴാം ദിവസം മതിൽ നിലം‌പതിച്ചുവത്രെ. പേടകം സം‌വഹിക്കപ്പെട്ടിരുന്നത് തിരശീലയുടെ മറയിൽ സംവാഹകർക്കുപോലും അദൃശ്യമായിരിക്കത്തക്കവണ്ണമാണ്.
ഫിലിസ്ത്യർ, ദാവീദ്, സോളമൻ
പേടകത്തിന്റെ പിൽക്കാലചരിത്രം ഇസ്രായേലിന്റെ ചരിത്രത്തിന് സമാന്തരമായി നീങ്ങുന്നു. ഇടക്ക് അത് ഫിലിസ്തിയരുടെ പിടിയിൽ പെട്ടെങ്കിലും അതുമുലമുണ്ടായ ദൈവകോപം അവർക്കിടയിൽ വ്യാധികൾക്കു കാരണമായപ്പോൾ അതിനെ തിരികെ അയക്കാൻ അവർ നിർബ്ബന്ധിതരായി. യെരുശലേം ഇസ്രായേലിന്റെ അധീനത്തിലായപ്പോൾ, ദാവീദ് രാജാവ് അതിനെ അത്യാഘോഷപൂർവം അവിടേക്ക് കൊണ്ടുപോയി വിശുദ്ധകൂടാരത്തിൽ സൂക്ഷിച്ചു. പേടകം ആനയിക്കപ്പെടുമ്പോൾ അതിന്റെ മുൻപിൽ ഉന്മത്തനായി രാജകീയപ്രൗഢി മറന്ന് നൃത്തം ചെയ്യുന്ന ദാവീദിന്റെ ചിത്രം ബൈബിളിലെ സാമുവേലിന്റെ ഒന്നാം പുസ്തകത്തിൽ കാണാം. ദാവീദിന്റെ പുത്രൻ സോളമന്റെ കാലത്ത് യെരുശലേം ദേവാലയത്തിന്റെ നിർമ്മാണത്തെ തുടർന്ന്, പേടകം കൂടാരത്തിൽ നിന്ന് ദേവാലയത്തിലെ അതിവിശുദ്ധസ്ഥലത്തേക്ക് മാറ്റപ്പെട്ടു.
പിൽ‍ക്കാലചരിത്രം
പേടകത്തിന്റെ പിൽക്കാലചരിത്രം അവ്യക്തമായിരിക്കുന്നു. ക്രിസ്തുവർഷാരഭത്തിനു മുൻപ് 587-ൽ യെരുശലേം ബാബിലോണിയരുടെ പിടിയിലായപ്പോൾ പേടകം അവർ കൈവശപ്പെടുത്തി എന്നു കരുതപ്പെടുന്നു. ജെറമിയ പ്രവാചകൻ പേടകത്തെ ബാബിലോണിയരുടെ പിടിയിൽ പെടാതെ രക്ഷപെടുത്തി, ഇസ്രായേലിന്റെ അതിർത്തിയിലുള്ള നെബോ പർവതത്തിലെ ഒരു ഗുഹയിൽ വിശുദ്ധകൂടാരത്തോടൊപ്പം സൂക്ഷിച്ച് മുദ്രവച്ചന്നുള്ള ഒരു പിൽക്കാല കഥ, അപ്പോക്രിഫൽ രചനയായ മക്കബായരുടെ പുസ്തകത്തിൽ രേഖപ്പെടുത്തിയിട്ടുണ്ട്.
ആധുനികകാലത്തെ അവകാശവാദങ്ങൾ
thumb|right|220px|വടക്കൻ [[എത്യോപ്യ|എത്യോപ്യയിലെ അക്സൂമിൽ സെഹിയോൻ മാതാവിന്റെ പള്ളിയോടുചേർന്നുള്ള കല്പ്പലകയുടെ കപ്പേളയിൽ, സാക്‌ഷ്യപേടകം ഇപ്പോഴുള്ളതായി അവകാശവാദമുണ്ട്.]]
സാക്‌ഷ്യപേടകം കൈവശമുള്ളതായി എത്യോപയിലെ ഓർത്തോഡോക്സ് സഭ അവകാശപ്പെടുന്നു. വടക്കൻ എത്യോപ്യയിലെ അക്സൂമിൽ സെഹിയോൻ മാതാവിന്റെ പള്ളിയോടുചേർന്നുള്ള കല്പ്പലകയുടെ കപ്പേളയാണ് സാക്‌ഷ്യപേടകത്തിന്റെ ഇപ്പോഴത്തെ ഇരിപ്പിടമായി പറയപ്പെടുന്നത്. ഒരു ഭണ്ഡാരത്തിൽ കാവലോടുകൂടി അവിടെ വച്ചിരിക്കുന്ന പേടകം ആഘോഷാവസരങ്ങളിൽ എഴുന്നെള്ളിക്കപ്പെടാറുണ്ട്. അക്സൂമിലെ പേടകത്തിന്റെ ഏതെങ്കിലും വിശുദ്ധന് പ്രതിഷ്ടിക്കപ്പെട്ടിട്ടുള്ള പകർപ്പുകൾ, എത്യോപ്യൻ സഭയുടെ പള്ളികളിലെല്ലാം ഉണ്ട്. .
തങ്ങളുടെ പൂർവികർ യഹൂദരായിരുന്നെന്ന് അവകാശപ്പെടുന്ന സിംബാബ്വേയിലെ ലെംബാ ഗോത്രക്കാർ, ഇസ്രായേലിൽ നിന്നുവന്ന അവരുടെ പൂർവികർ പേടകം കൂടെക്കൊണ്ടുവന്ന് അവരുടെ ആത്മീയഭവനമായ ദുംഗെ പർവതത്തിൽ ഒളിച്ചുവച്ചതായി അവകാശപ്പെടുന്നു.
കുറിപ്പുകൾ
ക.കപ്പോരെറ്റ് എന്ന എബ്രായ വാക്കിന്റെ അർത്ഥം വിശുദ്ധീകരിക്കുക, പരിഹാരം ചെയ്യുക എന്നൊക്കെയുള്ളതിന്റെ പര്യായമായ കിപ്പർ എന്ന വാക്കുമായി ബന്ധപ്പെട്ടിരിക്കുന്നു. കപ്പോരെറ്റിനെ കൃപയുടെ ഇരിപ്പിടം എന്ന് ആദ്യമായി വിളിച്ചത് നവീകരണനേതാവായ മാർട്ടിൻ ലൂഥർ, ജർമ്മൻ ഭാഷയിലേക്കുള്ള അദ്ദേഹത്തിന്റെ ബൈബിൾ പരിഭാഷയിലാണ്.
ഖ.വാഗ്ദത്തഭൂമിയിലേക്കുള്ള യാത്രയിൽ ഇസ്രായേലിന്റെ നേതാവായിരുന്നെങ്കിലും അവിടെ പ്രവേശിക്കാൻ ഭാഗ്യം കിട്ടാതിരുന്ന മോശെക്ക് ദൈവം ആ ദേശം കാട്ടിക്കൊടുത്തത് നെബോ പർവതത്തിലെ പിസ്ഗാ കൊടുമുടിയിൽ നിർത്തിയാണ്.
അവലംബം
വർഗ്ഗം:ബൈബിൾ
ഏറുമാടം
right|thumb|200px|നിലത്തു നിന്നും നിർമ്മിച്ചിരിക്കുന്ന ഒരു ഏറുമാടം വൻമരങ്ങളുടെയും മറ്റും മുകളിൽ താത്കാലികമായി താമസിക്കുവാൻ നിർമ്മിച്ചിരിക്കുന്ന ചെറു വീടുകളാണ് ഏറുമാടം. ചില സാഹചര്യങ്ങളിൽ നിലത്തു നിന്നും വളരെ ഉയരത്തിൽ മുളങ്കാലുകളും മറ്റും നാട്ടി നിർത്തിയും ഏറുമാടങ്ങൾ നിർമ്മിക്കാറുണ്ട്. വനങ്ങളിൽ ഏറുമാടങ്ങൾ നിർമ്മിച്ചിരിക്കുന്നത് വനപാലകർക്ക് വന്യമൃഗങ്ങളിൽ നിന്നും സംരക്ഷണം നേടുന്നതിനു വേണ്ടിയാണ്. വൻമരങ്ങളുടെ മുകളിലെ ഉറപ്പുള്ള ശിഖരങ്ങളിലാണ് ഇത്തരം വീടുകൾ നിർമ്മിക്കുക.
ആദിവാസികളാണ് ഏറുമാടങ്ങൾ കൂടുതലായും ഉപയോഗിച്ചിരുന്നത്. സുരക്ഷിതത്വം തേടിയാണ്‌ ഇവർ മരങ്ങളുടെ മുകളിൽ കുടിൽ കെട്ടിയിരുന്നത്‌. ഇവരുടെ വാസ്തുവിദ്യകളിൽ വളരെ പ്രചാരം നേടിയതും ഈ ഏറുമാടങ്ങളാണ്. ഈറ്റ, മുള, വൈക്കോൽ, പുല്ല് കാട്ടുവള്ളികൾ മുതലായ വസ്തുക്കളാണ് ഇതിന്റെ നിർമ്മിതിക്കായി ഉപയോഗിക്കുക. ഇന്ന് ടൂറിസം മേഖലകളിൽ ഏറുമാടങ്ങൾ ജനപ്രിയമാണ്.
തുറന്ന ഏറുമാടം
തുറന്ന ഏറുമാടം സാധാരണ ഏറുമാടം പോലെ വീടുകൾ അല്ല ഇവക്ക് മേല്കുര ഉണ്ടാകാറില്ല, വനം അടുത്തുള്ള പ്രദേശങ്ങളിൽ കൃഷിയിടങ്ങളിലും ഗ്രാമങ്കളിലും ആനയും മറ്റു കൃഷി നശിപിക്കുന മൃഗങ്ങളും വരുന്നത്‌ നോക്കി കാണുവാൻ ആണ് തുറന്ന ഏറുമാടം ഉപയോഗിക്കുനത്. സാധാരണ ഒന്നിൽ കൂടുതൽ ആളുകൾ രാത്രിയും പകലുമായി മാറി മാറി ഇരികുകയാണ് പതിവ്.
ചിത്രശാല
വർഗ്ഗം:വീട്
സ്വർണം
മൃദുവും തിളക്കമുള്ളതുമായ മഞ്ഞലോഹമാണ് സ്വർണ്ണം. വിലയേറിയ ലോഹമായ സ്വർണം, നാണയമായും ആഭരണങ്ങളായും മനുഷ്യൻ ഉപയോഗിക്കുന്നു. ചെറിയ കഷണങ്ങളും തരികളുമായി സ്വതന്ത്രാവസ്ഥയിൽത്തന്നെ പ്രകൃതിയിൽ ഈ ലോഹം കണ്ടുവരുന്നു. ലോഹങ്ങളിൽ വച്ച് ഏറ്റവും നന്നായി രൂപഭേദം വരുത്താവുന്ന ലോഹമാണ് സ്വർണ്ണം. .
അന്താരാഷ്ട്ര നാണയനിധി, നിശ്ചിത അളവ് സ്വർണ്ണത്തിന്റെ വിലയാണ്‌ നാണയവിലയുടെ ആധാരമായി മുൻപ് കണക്കാക്കിയിരുന്നത്. ഓക്സീകരണം മൂലമുള്ള നാശത്തെ ഫലപ്രദമായി ചെറുക്കുന്നതിനാൽ ദന്തരോഗചികിത്സ, ഇലക്ട്രോണിക്സ് തുടങ്ങിയ വ്യവസായമേഖലകളിൽ ഈ ലോഹം വ്യാപകമായി ഉപയോഗിച്ചു വരുന്നു.
സംയോജകത സാധാരണയായി ഒന്നോ മൂന്നോ ആയ ഒരു സംക്രമണമൂലകമാണ് സ്വർണം. മിക്കവാറും രാസവസ്തുക്കളുമായി ഇത് രാസപ്രവർത്തനത്തിലേർപ്പെടുന്നില്ലെങ്കിലും ഫ്ലൂറിൻ, ക്ലോറിൻ, ബ്രോമിൻ, രാജദ്രാവകം, സയനൈഡ് എന്നിവയുമായി പ്രവർത്തനത്തിലേർപ്പെടുന്നു. സ്വർണം രസത്തിലലിഞ്ഞ് സങ്കരമായ അമാൽഗം രൂപം കൊള്ളുന്നു. മറ്റു മിക്ക ലോഹങ്ങളേയും അലിയിക്കുന്ന നൈട്രിക് അമ്ലവുമായി സ്വർണ്ണം പ്രവർത്തനത്തിലേർപ്പെടുന്നില്ല എന്നതും ഇതിന്റെ ഒരു പ്രത്യേകതയാണ്. അതു കൊണ്ടുതന്നെ വസ്തുക്കളിലെ സ്വർണ്ണത്തിന്റെ സാന്നിധ്യം സ്ഥിരീകരിക്കുന്നതിന് നൈട്രിക് അമ്ലം കാലങ്ങളായി ഉപയോഗിച്ചു വരുന്നു. നൈട്രിക് അമ്ലം ഉപയോഗിച്ച് സ്വർണ്ണത്തിന്റെ ശുദ്ധത പരിശോധിക്കുന്നതാണ് ആസിഡ് ടെസ്റ്റ് എന്നറിയപ്പെടുന്നത്.
ഗുണങ്ങൾ
സ്വർണത്തിന്റെ അണുസംഖ്യ 79-ഉം പ്രതീകം Au എന്നുമാണ്. ഔറം എന്ന ലത്തീൻ വാക്കിൽ നിന്നാണ് Au എന്ന പ്രതീകം ഉണ്ടായത്. ഏറ്റവും നന്നായി രൂപഭേദം വരുത്താൻ സാധിക്കുന്ന ലോഹമാണ് സ്വർണ്ണം. ഒരു ഗ്രാം സ്വർണ്ണം അടിച്ചു പരത്തി ഒരു ചതുരശ്രമീറ്റർ വിസ്തീർണ്ണമുള്ള ഒരു തകിടാക്കി മാറ്റാൻ സാധിക്കും. അതായത് 0.000013 സെന്റീമീറ്റർ വരെ ഇതിന്റെ കനം കുറക്കാൻ കഴിയും. അതു പോലെ വെറും 29 ഗ്രാം സ്വർണ്ണം ഉപയോഗിച്ച് 100 കിലോ മീറ്റർ നീളമുള്ള കമ്പിയുണ്ടാക്കാനും സാധിക്കും.
സ്വർണത്തെ മറ്റു ലോഹങ്ങളുമായി ചേർത്ത് സങ്കരലോഹങ്ങളാക്കാം. ഇത്തരം സങ്കരങ്ങൾക്ക് ശുദ്ധസ്വർണത്തെ അപേക്ഷിച്ച് കൂടുതൽ കടുപ്പമുണ്ടായിരിക്കും. ആകർഷകമായ നിറവും ഈ സങ്കരങ്ങളുടെ പ്രത്യേകതയാണ്.
സ്വർണത്തോടു കൂടി മറ്റു ലോഹങ്ങൾ ചേർക്കുമ്പോൾ സ്വർണത്തിന്റെ തനതു നിറമായ മഞ്ഞയോടൊപ്പം താഴെപ്പറയുന്ന നിറങ്ങൾ ചേർന്ന നിറമായിരിക്കും ലഭിക്കുക. ചെമ്പ് - റോസ്, ഇൻഡിയം - നീല, അലൂമിനിയം - പർപ്പിൾ, പ്ലാറ്റിനം, പലേഡിയം, നിക്കൽ - വെളുപ്പ്. വെള്ളിയുടേയും ബിസ്മത്തിന്റേയും പ്രകൃത്യാലുള്ള സങ്കരങ്ങൾക്ക് കറുപ്പ് നിറമാണ് ഉണ്ടായിരിക്കുക. വളരെ നേർത്ത പൊടിയാക്കിയാൽ സ്വർണവും മറ്റു ലോഹങ്ങളെപ്പോലെത്തന്നെ കറുത്ത നിറത്തിലായിരിക്കും.
പ്രകൃതിദത്തമായ സ്വർണത്തിൽ 8 മുതൽ 10 വരെയോ അതിലധികമോ വെള്ളി അടങ്ങിയിരിക്കും. 20% - ൽ അധികം വെള്ളി അടങ്ങിയിരിക്കുന്ന സ്വർണത്തെയാണ് എലക്ട്രം എന്നു പറയുന്നത്. വെള്ളിയുടെ അളവ് കൂടുംതോറും നിറം കൂടുതൽ വെളുത്തു വരുകയും ആപേക്ഷികസാന്ദ്രത കുറയുകയും ചെയ്യുന്നു.
വൈദ്യുതിയുടേയും താപത്തിന്റേയും വളരെ നല്ല ഒരു ചാലകമാണ് സ്വർണ്ണം. കൂടാതെ വായുവോ മറ്റു രാസവസ്തുക്കളോ ഇതിനെ ബാധിക്കുന്നുമില്ല. താപം, ഈർപ്പം, ഓക്സിജൻ തുടങ്ങിയവയുമായി വളരെ നേരീയ അളവിൽ മാത്രമേ ഈ ലോഹം പ്രവർത്തിക്കുന്നുള്ളൂ. സ്വർണ്ണത്തിന്റെ ഇത്തരം ഗുണങ്ങൾ, ആഭരണങ്ങൾ നാണയങ്ങൾ എന്നിവയുടെ നിർമ്മിതിക്ക് ഇതിനെ അനുയോജ്യമാക്കുന്നു.
ശുദ്ധസ്വർണം രുചിയില്ലാത്ത പദാർത്ഥമാണ്. (എല്ലാ ലോഹങ്ങളുടേയും രുചിക്ക കാരണം അതിന്റെ അയോണുകൾ ആണ്).
സ്വർണം സാന്ദ്രതയേറിയ ഒരു വസ്തുവാണ്. ഒരു ക്യുബിക് മീറ്റർ സ്വർണ്ണം 19300 കിലോഗ്രാം വരും. (കറുത്തീയത്തിന്റെ സാന്ദ്രത 11340 kg/m3-ഉം, ഏറ്റവും സാന്ദ്രതയേറിയ ലോഹമായ ഓസ്മിയത്തിന്റെ സാന്ദ്രത 22610 kg/m3-ഉം ആണ് )
1064° C താപനിലയിൽ സ്വർണം ഉരുകാൻ തുടങ്ങുന്നു. 2808° C ആണ് ഇതിന്റെ ക്വഥനാങ്കം. ഇതിന്റെ ആപേക്ഷികസാന്ദ്രത 19.3 -ഉം അണുഭാരം 196.97-ഉം ആണ്.
ഹാലൊജനുകൾ സ്വർണ്ണവുമായി രാസപ്രവർത്തനത്തിലേർപ്പെടുന്നു. നൈട്രിക് അമ്ലം, ഹൈഡ്രോക്ലോറിക് അമ്ലം എന്നിവയുടെ മിശ്രിതത്തിൽ ഉടലെടുക്കുന്ന ക്ലോറിൻ അയോണുകളാണ്‌, രാജദ്രാവകത്തിൽ സ്വർണ്ണം അലിയുന്നതിലുള്ള കാരണം.
സ്വർണത്തിന്റെ ഓക്സീകരണനിലകൾ ഓറസ് സംയുക്തങ്ങളിൽ (gold(I)) +1-ഉം ഓറിക് സംയുക്തങ്ങളിൽ (gold(III)) +3-ഉം ആണ്. ഓക്സീകരണനില +5 ആയ ഗോൾഡ് പെന്റാഫ്ലൂറൈഡ് (AuF5) എന്ന ഒരു സംയുക്തവും ഉണ്ട്.
ഗോൾഡ് പെന്റാഫ്ലൂറൈഡ് ഇതുവരെ കണ്ടെത്തിയിട്ടുള്ളതിൽ വച്ച് ഏറ്റവും ശക്തിയേറിയ ഫ്ലൂറൈഡ് അയോൺ സ്വീകാരിയാണ്. AuF5 + F- → [AuF6]- + 10eV
ഓക്സീകരണനില -1 ആയ ഓറൈഡുകളും ഉണ്ട്. ഉദാ: CsAu (സീസിയം ഓറൈഡ്), RbAu (റൂബിഡിയം ഓറൈഡ്), (CH3)4NAu (ടെട്രാമീതൈലമോണിയം ഓറൈഡ്).
മറ്റൊരു ലോഹം നിരോക്സീകാരിയായി ചേർത്താൽ ഒരു ലായനിയിലെ സ്വർണ്ണത്തിന്റെ അയോണുകൾ നിരോക്സീകരിക്കുകയും സ്വർണം വേർതിരിയുകയും ചെയ്യും. നിരോക്സീകാരിയിയായി ചേർത്ത ലോഹം ഓക്സീകരിക്കപ്പെടുന്നു. സ്വർണം ഖരരൂപത്തിൽ ലായനിയിൽ അടിയുന്നു.
വിഷാംശം
ചെറിയ അളവിൽ സ്വർണ്ണം ശരീരത്തിനകത്തെത്തിയാൽ അത് വിഷമല്ല. എന്നാൽ കൂടിയ അളവിൽ സ്വർണ്ണമോ അതിന്റെ സംയുക്തങ്ങളോ ശരീരത്തിലെത്തുന്നത് ശരീരത്തിന്‌ ആപത്താണ്‌‍. ഘനലോഹങ്ങൾ കൊണ്ടുണ്ടാവുന്ന വിഷബാധക്ക് സാദൃശ്യമുള്ള ലക്ഷണങ്ങൾ പ്രകടമാകുന്നു.
ലഭ്യത
thumb|180px|പ്രകൃതിദത്തമായ സ്വതന്ത്രരൂപത്തിലുള്ള സ്വർണ്ണം സ്വതന്ത്രരൂപത്തിലും ധാതു രൂപത്തിലും സ്വർണ്ണം പ്രകൃതിയിൽ കണ്ടുവരുന്നു. ഭൂവൽക്കത്തിൽ സുലഭമായ മൂലകങ്ങളുടെ പട്ടികയിൽ 75-ആം സ്ഥാനമാണ് സ്വർണ്ണത്തിനുള്ളത്. വ്യത്യസ്തമായ അളവിൽ വെള്ളിയുമായി കൂടിച്ചേർന്ന് എലക്ട്രം എന്ന രൂപത്തിലാണ് സ്വർണ്ണം മിക്കവാറും കണ്ടുവരുന്നത്. thumb|130px|left|സ്വർണ്ണത്തിന്റെ [[അയിര്‌]] 70-ഓളം രാജ്യങ്ങൾ സ്വർണ്ണം ലോകത്ത് വ്യാവസായികാടിസ്ഥാനത്തിൽ ഉൽപ്പാദിപ്പിക്കുന്നുണ്ടെങ്കിലും ലോകവ്യാപകമായ ഉല്പാദനത്തിന്റെ മൂന്നിൽ രണ്ടു ഭാഗവും ദക്ഷിണാഫ്രിക്ക, ഐക്യനാടുകൾ, ഓസ്ട്രേലിയ, ചൈന, കാനഡ, റഷ്യ എന്നിവിടങ്ങളിൽ നിന്നാണ്. സ്വർണത്തിന്റെ ഏറ്റവും വലിയ ഉല്പാദകരായ ദക്ഷിണാഫ്രിക്ക 399 മെട്രിക് ടൺ സ്വർണം 2002-ൽ ഉൽപ്പാദിപ്പിച്ചു.
ടെല്യൂറിയം എന്ന മൂലകവുമായി രാസബന്ധത്തിലേർപ്പെട്ടാണ് സ്വർണ്ണവും വെള്ളിയും കാലവെറൈറ്റ് എന്ന ധാതുവിൽ കാണപ്പെടുന്നത്. കറുത്തീയം, ആന്റിമണി, സൾഫർ എന്നീ മൂലകങ്ങളുമായി ചേർന്ന അവസ്ഥയിലാണ് നാഗ്യാഗൈറ്റ് എന്ന ധാതുവിൽ സ്വർണ്ണം കാണപ്പെടുന്നത്. ഗോൾഡ് അമാൽഗം എന്ന രൂപത്തിൽ മെർക്കുറിയുമായി ലയിച്ച അവസ്ഥയിലും കാണുന്നുണ്ട്.
കടൽജലത്തിൽ 0.05 മുതൽ 2.5 പി.പി.എം. വരെ അളവിൽ സ്വർണ്ണം അടങ്ങിയിട്ടുണ്ട്. കടൽജലത്തിൽ ആകെ അടങ്ങിയിട്ടുള്ള സ്വർണ്ണത്തിന്റെ അളവ് 9 ബില്യൻ മെട്രിക് ടൺ ആണെങ്കിലും, ഇതിനെ വേർതിരിച്ചെടുക്കാനായി ഈ സ്വർണ്ണത്തിന്റെ വിലയേക്കാൾ അധികം തുക വേണ്ടിവരും.
ഖനനവും ശുദ്ധീകരണവും
thumb|സ്വർണ്ണം അരിച്ചെടുക്കുന്നു സ്വർണ്ണം അടങ്ങിയ ചരലിൽ നിന്നും വെള്ളം ഉപയോഗിച്ച് കഴുകി അരിച്ച് എടുക്കുന്ന രീതിയാണ് സ്വർണ്ണം വേർതിരിക്കുന്നതിനുള്ള ഏറ്റവും എളുപ്പവഴി. (ആഭരണങ്ങൾ നിർമ്മിക്കുമ്പോൾ നഷ്ടപ്പെടുന്ന സ്വർണ്ണം അരിച്ചെടുക്കുന്നതിന് സ്വർണ്ണപ്പണിക്കാരും മറ്റും ഈ രീതി ഉപയോഗിക്കുന്നു.)
സ്വർണ്ണം വേർതിരിച്ചെടുക്കുന്നതിനുള്ള ആധുനികരീതിയാണ് ഹൈഡ്രോളിക് ഖനനം. വെള്ളം ശക്തിയിൽ ചീറ്റിച്ചാണ് ഈ രീതിയിൽ സ്വർണ്ണം വേർതിരിച്ചെടുക്കുന്നത്. ഇത്തരത്തിൽ വേർതിരിച്ചെടുക്കുന്ന സ്വർണ്ണത്തെ സംയോജിപ്പിച്ച് ഉരുക്കുന്നതിനു രസം ഉപയോഗിക്കുന്നു. തീരെ ചെറിയ തരികളായ സ്വർണം രസത്തിൽ കുഴക്കുമ്പോൾ അവ ഒന്നിക്കുന്നു ഇതിനെ ചൂടാക്കുമ്പോൾ രസം ബാഷ്പീകരിക്കുകയും സ്വർണം മാത്രമായി ഉരുക്കിയെടുക്കാനും കഴിയുന്നു. പിന്നീട് സ്വർണത്തെ വെള്ളി, ചെമ്പ് എന്നിവ ഉപയോഗിച്ചു നേർപ്പിച്ച ശേഷം ചെറിയ തരികലക്കി നൈട്രിക് ആസിഡിൽ ഇട്ടു ഒരു പ്രത്യേക അനുപാതത്തിൽ ചൂടാക്കുമ്പോൾ സ്വർണം മാത്രമായി വളരെ ചെറിയ തരികളായി ലഭിക്കുന്നു ഇതിനെ ഉരുക്കിയെടുക്കുമ്പോൾ ശുദ്ധ സ്വർണം ലഭിക്കുന്നു.
ചരിത്രം
സ്വർണ്ണത്തിന്റെ നിർമ്മാണചരിത്രം എട്രൂസ്കൻ, മിനോവൻ, അസ്സിറിയൻ, ഈജിപ്‌ഷ്യൻ സംസ്കാരങ്ങളുടെ കാലത്തോളം തന്നെ പഴക്കമുണ്ട്. നദീനിക്ഷേപതടങ്ങളിൽ നിന്നുള്ള മണലിനെയും ചരലിനേയും അരിച്ചെടുത്താണ് അക്കാലത്ത് സ്വർണ്ണം നിർമ്മിച്ചിരുന്നത്. പുരാതനകാലം മുതൽ ഇന്ത്യയിൽ മദ്ധ്യേഷ്യയിലും തെക്കൻ യുറൽ പർവ്വത പ്രദേശങ്ങളിലും കിഴക്കൻ മെഡിറ്ററേനിയൻ തീരങ്ങളിലും സ്വർണ്ണം നിർമ്മിച്ചു പോന്നിരുന്നു. സ്വർണ്ണം ആദ്യമായി കുഴിച്ചെടുത്ത് ഉപയോഗിച്ചത് ഇന്ത്യയിലാണ്‌.
ഉപയോഗങ്ങൾ
പുരാതനകാലം മുതലേ അറിയപ്പെട്ടിരുന്നതും വളരെ വിലകൽപ്പിച്ചിരുന്നതുമായ ലോഹമാണ് സ്വർണ്ണം. ഭംഗി മാത്രമല്ല, തുരുമ്പെടുത്ത് നശിക്കുന്നതിൽ നിന്നുള്ള പ്രതിരോധവും, മറ്റു ലോഹങ്ങളെ അപേക്ഷിച്ച് ആഭരണങ്ങളും മറ്റും പണിയുന്നതിലുള്ള എളുപ്പവും സ്വർണ്ണം ശുദ്ധരൂപത്തിൽ തന്നെ പ്രകൃതിയിൽ ലഭ്യമാകുന്നു എന്നതും ഇതിന്റെ കാരണങ്ങളാണ്.
ഉൽപ്പാദിപ്പിക്കപ്പെടുന്ന സ്വർണ്ണത്തിന്റെ ഏറിയ പങ്കും ആഭരണങ്ങൾക്കായും നാണയങ്ങൾക്കായും ഉപയോഗിക്കുന്നു. ഇതിന് ലോഹത്തിന്റെ കടുപ്പം വർദ്ധിപ്പിക്കുന്നതിനായി മറ്റു ലോഹങ്ങളുമായി ചേർത്ത് സങ്കരമാക്കുന്നു. അന്താരാഷ്ട്രതലത്തിൽ വിവിധ നാണയങ്ങളുടെ വില നിശ്ചയിച്ചിരുന്നതും പണം കൈമാറ്റം നടത്തിയിരുന്നതും മുൻപ് സ്വർണ്ണവിലയെ അടിസ്ഥാനപ്പെടുത്തിയായിരുന്നു. thumb|left|വജ്രം പതിപ്പിച്ച 14 കാരറ്റ് ആഭരണം
ആഭരണങ്ങൾ
ആഭരണങ്ങളിലെ സ്വർണ്ണത്തിന്റെ അളവ് കാരറ്റ് (k) എന്ന തോതിലാണ് അളക്കുന്നത്. ശുദ്ധസ്വർണം 24 കാരറ്റാണ്. 22k, 18k, 14k, 10k എന്നിങ്ങനെ വിവിധ കാരറ്റുകളിലുള്ള സ്വർണ്ണാഭരണങ്ങൾ ലഭ്യമാണ്. കാരറ്റ് കുറയുന്തോറും അതിലെ സ്വർണ്ണത്തിന്റെ അളവ് കുറയുകയും കൂട്ടുലോഹങ്ങളായ വെള്ളി, ചെമ്പ് മുതലായവയുടെ അളവ് കൂടുകയും ചെയ്യുന്നു.
916 സ്വർണം എന്നറിയപ്പെടുന്നത്, 91.6% സ്വർണ്ണം അടങ്ങിയിരിക്കുന്ന സങ്കരമാണ്. 22k ആഭരണങ്ങളിലേയും 916 ലേയും സ്വർണ്ണത്തിന്റെ അളവ് തുല്യം തന്നെയാണ്.
14 കാരറ്റ് സ്വർണം പിച്ചളയുടെ അതേ നിറത്തിലുള്ളതായിരിക്കും. ബാഡ്ജുകളും മറ്റും നിർമ്മിക്കുന്നതിനാണ് ഇത് സാധാരണയായി ഉപയോഗിക്കാറുള്ളത്. 18 കാരറ്റ് സ്വർണ്ണത്തിൽ 25% ചെമ്പ് അടങ്ങിയിരിക്കും. ആഭരണങ്ങൾ നിർമ്മിക്കാൻ ഇത് ഉപയോഗിക്കാറുണ്ട്. വെള്ളി ചേർത്ത 18 കാരറ്റ് സ്വർണ്ണത്തിന് പച്ചകലർന്ന മഞ്ഞ നിറമായിരിക്കും.
നാണയങ്ങൾ
thumb|right|150px|റോമൻ സ്വർണ്ണനാണയം വിനിമയത്തിനായി 1526 മുതൽ 1930-കൾ വരെ ഉപയോഗിച്ചിരുന്ന നാണയങ്ങൾ 22 കാരറ്റ് സ്വർണ്ണത്തിലാണ് ഉണ്ടാക്കിയിരുന്നത്. ഇതിനെ ക്രൗൺ ഗോൾഡ് എന്നാണ് അറിയപ്പെടുന്നത്. ഇന്ന് ശേഖരണത്തിനും നിക്ഷേപത്തിനുമായി നിർമ്മിക്കുന്ന നാണയങ്ങൾ അത്ര കടുപ്പം ആവശ്യമില്ലാത്തതിനാൽ 24 കാരറ്റിലാണ് നിർമ്മിക്കുന്നത്.
സംയുക്തങ്ങൾ
thumb|right|ഗോൾഡ് ക്ലോറൈഡ് ലായനി ക്ലോറൈഡുകളും അയോഡൈഡുകളുമാണ് സ്വർണത്തിന്റെ പ്രധാന സംയുക്തങ്ങൾ
അവലംബം
വർഗ്ഗം:മൂലകങ്ങൾ വർഗ്ഗം:സ്വർണ്ണം വർഗ്ഗം:സംക്രമണ ലോഹങ്ങൾ വർഗ്ഗം:വൈദ്യുതചാലകങ്ങൾ വർഗ്ഗം:ഉൽകൃഷ്ടലോഹങ്ങൾ വർഗ്ഗം:ദന്തവൈദ്യത്തിനുപയോഗിക്കുന്ന വസ്തുക്കൾ വർഗ്ഗം:വിലപിടിപ്പുള്ള ലോഹങ്ങൾ
ഹിമസാഗർ എക്സ്പ്രസ്സ്
ഇന്ത്യൻ റെയിൽവേയുടെ കന്യാകുമാരി റെയിൽവേ സ്റ്റേഷൻ, ശ്രീമാതാ വൈഷ്ണോദേവീ കത്ര സ്റ്റേഷൻ എന്നീ റെയിൽവേ സ്റ്റേഷനുകളെ ബന്ധിപ്പിക്കുന്ന പ്രതിവാര എക്സ്പ്രസ്സ് തീവണ്ടിയാണ്‌ ഹിമസാഗർ എക്സ്പ്രസ്. ഇന്ത്യയിലെ ഏറ്റവും കൂടുതൽ ദൂരം യാത്രചെയ്യുന്ന രണ്ടാമത്തെ ട്രയിനാണ് ഹിമസാഗർ എക്സ്പ്രസ്സ്. ഏറ്റവും കൂടുതൽ സംസ്ഥാനങ്ങളിലൂടെ കടന്നു പോകുന്നതിൽ ഈ തീവണ്ടി രണ്ടാം സ്ഥാനത്താണ്. ഏകദേശം 3715 കിലോമീറ്റർ ദൂരം സഞ്ചരിക്കുന്ന ഈ തീവണ്ടി 11 സംസ്ഥാനങ്ങളിലൂടെ കടന്നു പോകുന്നു. കന്യാകുമാരിയിൽ നിന്നും ശ്രീമാതാ വൈഷ്ണോദേവീ കത്രയിലേക്ക് (നമ്പർ 16317) 71 മണിക്കൂർ, 10 മിനിട്ടും, ശ്രീമാതാ വൈഷ്ണോദേവീ കത്രയിൽ നിന്നും കന്യാകുമാരിയിലേക്ക് (നമ്പർ 16318) 70 മണിക്കൂർ 15 മിനിട്ടുമാണ് യാത്രാസമയം. തിരുവനന്തപുരം സെൻട്രൽ, എറണാകുളം ടൌൺ, കോയമ്പത്തൂർ ജംഗ്ഷൻ, തിരുപ്പതി, ന്യുഡൽഹി, ജമ്മുതാവി വഴിയാണ് യാത്ര.
കടന്നുപോകുന്ന സംസ്ഥാനങ്ങൾ
തമിഴ്നാട് -- കേരളം -- ആന്ധ്രാപ്രദേശ് -- മഹാരാഷ്ട്ര -- മദ്ധ്യപ്രദേശ് -- ഉത്തർപ്രദേശ് -- രാജസ്ഥാൻ -- ഹരിയാന -- ഡൽഹി -- പഞ്ചാബ് -- ജമ്മു കാശ്മീർ
അവലംബം
വർഗ്ഗം:കേരളത്തിലെ യാത്രാതീവണ്ടികൾ
മുഅമ്മർ അൽ ഖദ്ദാഫി
ജീവിതരേഖ
1942 ജൂൺ 7-ന് ലിബിയയിലെ സിർത്ത് മരുഭൂമിയിലെ ബെദൂയിൻ ഗോത്രത്തിൽ ജനിച്ചു. ഗ്രീസിലും ബ്രിട്ടനിലുമുള്ള സൈനിക അക്കാദമികളിൽ പഠിച്ച ഖദ്ദാഫി ലിബിയൻ സൈന്യത്തിലെ കേണലായി പ്രവർത്തനമാരംഭിച്ചു.1951-ൽ സ്വതന്ത്രമായ ദരിദ്രരാജ്യമായിരുന്ന ലിബിയയിൽ വൻഎണ്ണനിഷേപം കണ്ടെത്തിയതോടെയാണ് രാജ്യം അതിന്റെ വളർച്ചയാരംഭിച്ചത്. ഇക്കാലത്ത് ഇദ്രിസ് രാജാവിനെതിരെയുണ്ടായ ജനരോഷമാണ് ഖദ്ദാഫി ഭരണത്തിലെത്താൻ കാരണമായത്. തുടർന്ന് ഇരുപത്തിയേഴാം വയസ്സിൽ ഇദ്രീസിനെതിരെ പട്ടാളവിപ്ലവം നടത്തി 1969-ൽ ലിബിയയുടെ അധികാരം പിടിച്ചെടുത്തു. ഇദ്രിസ് രാജാവ് തുർക്കിയിൽ ചികിത്സയ്ക്ക് പോയ സമയത്താണ് ഈ ആക്രമണം നടത്തിയത്.
സഫാരി സ്യൂട്ടുകളിൽ മാത്രം പ്രത്യക്ഷപ്പെട്ടിരുന്ന ഖദ്ദാഫി സ്വയം ബുദ്ധിജീവിയും തത്ത്വജ്ഞാനിയുമായി കരുതിയിരുന്നു. ഹരിതപുസ്തകം എന്ന പേരിൽ തന്റെ വീക്ഷണങ്ങൾ ഗ്രന്ഥരൂപത്തിൽ പ്രസിദ്ധീകരിച്ചിരുന്നു. തന്റെ ആരോഗ്യപരിപാലനത്തിനായി യുക്രൈൻകാരായ നഴ്സുമാരെ അദ്ദേഹം നിയോഗിച്ചിരുന്നു. 1980 മുതൽ വനിതാ ഗാർഡുകളായ ആമസോണിയൻ ഗാർഡ്‌സിനൊപ്പം മാത്രമാണ് ഖദ്ദാഫി പുറത്തിറങ്ങിയിരുന്നത്. 1995-ൽ സ്വജനതയ്ക്കു മുൻപിൽ മുഖത്തെ ചുളിവുകൾ ഒഴിവാക്കി പ്രത്യക്ഷപ്പെടാൻ ഖദ്ദാഫി മുഖം പ്ലാസ്റ്റിക് സർജറി നടത്തി. വിദേശയാത്രകളിൽ അദ്ദേഹം ടെന്റുകളിലാണ് താമസിച്ചിരുന്നത്. എട്ടു മണിക്കൂറിലധികം വിമാനത്തിൽ യാത്ര ചെയ്യാൻ ഖദ്ദാഫി തയ്യാറായിരുന്നില്ല. കൂടാതെ വെള്ളത്തിനു മീതെയുള്ള വിമാനയാത്ര ഖദ്ദാഫി ഒഴിവാക്കിയിരുന്നു.
അന്ത്യം
ലിബിയയിലെ പ്രഷോഭകർ ഖദ്ദാഫിയുടെ അടിച്ചമർത്തലിൽ ലോകരാജ്യങ്ങളുടെ സഹായം തേടുകയും അമേരിക്കയുടെയും ഫ്രാൻസിന്റെയും സാന്നിധ്യത്തിൽ നിയമവിരുദ്ധ ബലപ്രയോഗം നടത്തുകയും ചെയ്തു. ഈ കാലയളവിൽ ഐക്യരാഷ്ട്ര രക്ഷാസമിതി ലിബിയയിൽ വ്യോമനിരോധിത മേഖലയായി പ്രഖ്യാപനം പുറത്തിറക്കി. നാറ്റോ ആക്രമണം ആരംഭിക്കുകയും ജനപ്രക്ഷോഭം യുദ്ധമായി രൂപം കൊള്ളുകയും ചെയ്തു. ഏകദേശം അരവർഷം നീണ്ട പ്രക്ഷോഭത്തിനൊടുവിൽ മക്കളിൽ ചിലർ കൊല്ലപ്പെടുകയും ഖദ്ദാഫിയും കുടുംബവും ഒളിവിലാകുകയും ചെയ്തു. ഈ അവസരത്തിലും ഖദ്ദാഫി കീഴടങ്ങുവാനോ രാജ്യം വിടുവാനോ അനുരഞ്ജനത്തിനോ തയ്യാറായിരുന്നില്ല. സെപ്റ്റംബർ 15-നാണ് ഖദ്ദാഫിയുടെ ജൻമനാടായ സിർത്തിൽ പ്രക്ഷോഭകർ ആക്രമണം തുടങ്ങിയത്. തുടർന്ന് 42 വർഷക്കാലം ലിബിയയെ അടക്കി ഭരിച്ച ഖദ്ദാഫി ദേശീയ പരിവർത്തന സേന നടത്തിയ ആക്രമണത്തിൽ തലയ്ക്ക് വെടിയേറ്റ് സിർത്തിൽ വച്ച് 2011 ഒക്ടോബർ 20-ന് കൊല്ലപ്പെട്ടു
ഖദ്ദാഫിയുടെ മൃതദേഹം അടക്കം ചെയ്യുന്നതു സംബന്ധിച്ച് തീരുമാനം ഉണ്ടാകാത്തതിനാൽ ലിബിയൻ നഗരമായ മിസ്രാത്തയിലെ ഒരു ചന്തയോടൊപ്പമുള്ള കോൾഡ് സ്റ്റോറേജിലാണ് അദ്ദേഹത്തിന്റെയും മകൻ മുതാസിമിന്റെയും മൃതദേഹങ്ങൾ സൂക്ഷിച്ചിരുന്നത്. മൃതദേഹം പോസ്റ്റ്മോർട്ടം നടത്തില്ലെന്ന് സൈനികവക്താക്കൾ പ്രഖ്യാപിച്ചിരുന്നു. ഖദ്ദാഫി ഉൾപ്പെട്ടിരുന്ന ഗോത്രസമൂഹം ഖദ്ദാഫിയുടെയും മകന്റെയും മൃതദേഹങ്ങൾ വിട്ടുകിട്ടുവാൻ ആഗ്രഹം അറിയിച്ചെങ്കിലും അദ്ദേഹത്തിന്റെ നാമത്തിൽ സ്മാരകം ഉയരുവാനുള്ള സാധ്യത മൂലം ദേശീയ പരിവർത്തന വേദി കബറടക്കം രഹസ്യമാക്കി നടത്തുവാൻ തയ്യാറായി.
ഖദ്ദാഫിയുടെ അഞ്ചാമത്തെ മകനും ലിബിയയുടെ ദേശീയ സുരക്ഷാ ഉപദേഷ്ടാവും സൈനിക ഉന്നത ഉദ്യോഗസ്ഥനുമായിരുന്നു മുതാസിമും അദ്ദേഹത്തോടൊപ്പം അവസാനം വരെയുണ്ടായിരുന്നു. നാറ്റോയുടെ ആക്രമണത്താൽ വാഹനവ്യൂഹത്തിൽ നിന്നും വഴി തെറ്റിയ മുതാസിമും കഴുത്തിൽ വെടിയേറ്റ് കൊല്ലപ്പെട്ടിരുന്നു.
കുടുംബം
ഫാത്തിമ, സഫിയ എന്നീ രണ്ടു ഭാര്യമാരാണ് ഖദ്ദാഫിക്കുണ്ടായിരുന്നത്. ഇതിൽ ഫാത്തിമയിൽ മുഹമ്മദ് എന്ന ഒരു മകനും സയിഫ് അൽ ഇസ്‌ലാം, സാദി, മുതാസിം, ഹാനിബാൾ, സയിഫ് അൽ-അറബ്, ഖമിസ്, ആയിഷ എന്നിങ്ങനെ ഏഴു മക്കൾ സഫിയയിലും ഖദ്ദാഫിക്കു ജനിച്ചു. കൂടാതെ മിലാദ് എന്ന ഒരു ദത്തുപുത്രനും ഗദാഫിക്കുണ്ട്.
ലിബിയൻ പ്രക്ഷോഭം
ഭരണകാലഘട്ടത്തിൽ ഖദ്ദാഫി പിന്നീട് പാശ്ചാത്യ സാമ്രാജ്യത്വത്തോടുള്ള എതിർപ്പിന്റെയും അറബ് ദേശീയതയുടെയും വക്താവായി മാറി. ലിബിയയിലെ എണ്ണവ്യവസായം ദേശസാൽക്കരിക്കുക വഴി ഖദ്ദാഫി പാശ്ചാത്യശക്തികളുടെ അപ്രീതി പിടിച്ചു പറ്റി.
ഇതിന്റെ തുടർച്ചയെന്നവണ്ണം 1988 ഡിസംബർ 21-ന് ബ്രിട്ടനിലെ ലോക്കർബിക്കു മുകളിൽ അമേരിക്കയുടെ ഒരു യാത്രാവിമാനം തകരുകയും ഈ സംഭവം ഖദ്ദാഫി അമേരിക്കക്കു തിരിച്ചടിനൽകിയതായും കരുതപ്പെടുന്നു. ഈ സംഭവത്തിൽ 270 അമേരിക്കൻ യാത്രികർ കൊല്ലപ്പെട്ടിരുന്നു. ഇതിനു കാരണക്കാരായ ഇന്റലിജൻസ് ഉദ്യോഗസ്ഥരെ വിചാരണയ്ക്കായി വിട്ടുകൊടുക്കാൻ ഖദ്ദാഫി തയ്യാറാകാത്തതിനാൽ ലിബിയയ്ക്കെതിരെ യു.എൻ. ഉപരോധം ഏർപ്പെടുത്തി. ഈ സ്ഥിതി മൂലം ലിബിയയുടെ സാമ്പത്തിക സ്ഥിതി താറുമാറായി. തന്മൂലം ഖദ്ദാഫി ഒത്തുതീർപ്പിനു നിർബന്ധിതനാകുകയും ഉദ്യോഗസ്ഥരെ വിചാരണക്കായി വിട്ടുകൊടുക്കുകയും ചെയ്തു. വിചാരണയിൽ ഒരാളെ ജീവപര്യന്തം തടവിനും വിധിക്കുകയും മറ്റേയാളെ വെറുതെ വിടുകയും ചെയ്തു. എന്നാൽ 2009-ൽ ജീവകാരുണ്യപരമായ കാരണത്താൽ ബ്രിട്ടൺ ശിക്ഷിക്കപ്പെട്ടയാളെ വിട്ടയച്ചു.
ഈ സംഭവത്തോടെയാണ് ഖദ്ദാഫിയും പാശ്ചാത്യലോകവും തമ്മിൽ അനുരഞ്ജനശ്രമം ആരംഭിച്ചത്. വിമാനദുരന്തത്തിൽ മരിച്ചവരുടെ ആശ്രിതർക്കായി നഷ്ടപരിഹാരം നൽകാൻ ഖദ്ദാഫി സമ്മതിച്ചു. ലോക്കർബി വിമാനാക്രമണത്തിന്റെ ഉത്തരവാദിത്തമേറ്റെടുക്കുകയും അതോടൊപ്പം അമേരിക്കയുടെ ശ്രമഫലമായി അണ്വായുധനിർമ്മാണങ്ങളിൽ നിന്നും പിന്തിരിയാനും ഖദ്ദാഫി തയ്യാറായി. ഈ സംഭവങ്ങൾ അമേരിക്കയ്ക്ക് അത്യധികം സന്തോഷം ഉളവാക്കി. ഇതോടെ അമേരിക്കയും ലിബിയയും തമ്മിൽ നയതന്ത്രബന്ധം പുനസ്ഥാപിക്കപ്പെട്ടു. ഇതിനു ശേഷമാണ് ഖദ്ദാഫി ആദ്യമായി 2009-ൽ അമേരിക്ക സന്ദർശിച്ചത്. യുഎൻ പൊതുസമ്മേളനത്തിൽ പ്രസംഗിക്കുവാനായാണ് അദ്ദേഹം അമേരിക്കയിൽ പ്രവേശിച്ചത്.
ലിബിയയിൽ പ്രശ്നങ്ങൾ സൃഷ്ടിക്കുന്നത് അൽ ഖ്വെയ്ദയാണെന്ന് ഗദ്ദാഫി പലവട്ടം ആരോപിച്ചിരുന്നു. ലിബിയയിലെ എണ്ണ നിക്ഷേപത്തെ നിയന്ത്രിക്കാൻ ചില ഗൂഢതന്ത്രങ്ങളും നടക്കുന്നുണ്ടെന്ന് അദ്ദേഹം ആരോപണങ്ങളിൽ വ്യക്തമാക്കിയിരുന്നു. ഇപ്പോൾ തന്റെ രാജ്യത്ത് എന്താണ് സംഭവിക്കുന്നതെന്നതിനെക്കുറിച്ച് ഐക്യരാഷ്ട്ര സഭയ്ക്ക് അന്വേഷണം നടത്താമെന്നും അദ്ദേഹം ആവശ്യപ്പെട്ടിരുന്നു. കൂടാതെ യുദ്ധമോ കലാപങ്ങളോ ഇല്ലാതെ ഭരണഘടനാപരമായ നിയമ വ്യതിയാനങ്ങൾ വരുത്തുവാൻ സന്നദ്ധനാണ് എന്നും അറിയിച്ചിരുന്നു. യുണൈറ്റഡ് സ്റ്റേറ്റ്‌സ് ഓഫ് ആഫ്രിക്ക എന്നതായിരുന്നു ഗദ്ദാഫിയുടെ സ്വപ്നം. ഇതിന്റെ ആദ്യപടിയെന്ന വണ്ണമാണ് ആഫ്രിക്കൻ യൂണിയൻ ഉച്ചകോടിയിൽ ചർച്ച നടന്നതെന്നും 2010 ജൂലൈ 27-ന് ഉഗാണ്ടയുടെ തലസ്ഥാനമായ കംപാലയിൽ നടന്ന ഈ ഉച്ചകോടിക്കു ശേഷം ഗദ്ദാഫി മാധ്യമങ്ങളോടായി സംസാരിച്ചിരുന്നു.
2011 ജൂൺ 8-ന് ഗദ്ദാഫി ഉടൻതന്നെ ലിബിയൻ പ്രസിഡന്റ് സ്ഥാനം ഒഴിയണമെന്ന് അമേരിക്കൻ പ്രസിഡന്റ് ബറാക് ഒബാമ ആവശ്യമുന്നയിച്ചിരുന്നു. 2011 ജൂലൈ 2-ന് ലിബിയയിലെ നാറ്റോയുടെ വ്യോമാക്രമണം 100 ദിവസം പിന്നിട്ട നാളുകളിൽ യൂറോപ്പിലെയും മെഡിറ്ററേനിയനിലെയും രാജ്യങ്ങൾ ഈ നടപടികൾക്ക് ശക്തമായ തിരിച്ചടി സ്വീകരിക്കേണ്ടി വരുമെന്ന് ഗദ്ദാഫി അന്ത്യശാസന നൽകിയിരുന്നു. ട്രിപ്പോളിയിലെ ഒരു ചത്വരത്തിൽ ഗദ്ദാഫി ജനസാഗരത്തോടായി പ്രസംഗത്തിൽ പറഞ്ഞതാണിക്കാര്യം.
thumb|upright| 2009-ൽ ദമാസ്കസിൽ ഗദ്ദാഫി സ്ത്രീസൈനികർക്കൊപ്പം (ആമസോണിയൻ ഗാർഡ്സ്) പാകിസ്താന്റെ അണ്വായുധനിർമ്മാണ പരിപാടികൾക്കായി ഗദ്ദാഫി സാമ്പത്തിക സഹായം നൽകിയെന്നു കരുതപ്പെടുന്നു. കൂടാതെ പാകിസ്താനിൽ നിന്നും ലിബിയ അണുബോംബ് നിർമ്മാണ സാങ്കേതികവിദ്യ കൈവശമാക്കുവാൻ ശ്രമിച്ചിരുന്നെന്ന് പാക്ക് ബോംബിന്റെ പിതാവ് ഡോ. അബ്ദുൽ ഖാദിർ ഖാൻ വ്യക്തമാക്കിയിരുന്നു. സൈനികർ സ്ത്രീകളെ ആക്രമിക്കുവാൻ സാധ്യത കുറവായതിനാൽ സ്ത്രീസൈനികരെയാണ് ഗദ്ദാഫി അംഗരക്ഷകരായി ഒപ്പം കൂട്ടിയിരുന്നത്. ആമസോണിയൻ ഗാർഡിയൻ എന്നാണ് ഇവർ അറിയപ്പെട്ടിരുന്നത്.
1996-ൽ ഉണ്ടായ ജയിൽകലാപത്തിൽ ആയിരം തടവുകാരെ ഗദ്ദാഫിയുടെ സൈന്യം വെടിവെച്ചുകൊന്നു. ഇതിനെതിരെ ശബ്ദമുയർത്തിയ അഭിഭാഷകൻ ഫാത്തി ടെർബിലിനെ തടവിലാക്കിയതിൽ പ്രതിഷേധിച്ച് ജനങ്ങൾ സമാധാനപരമായി പ്രഷോഭം ആരംഭിച്ചു. ജനങ്ങൾ ഗദ്ദാഫി ഭരണത്തിനെതിരാണെന്നു മനസ്സിലാക്കിയ ഭരണകൂടത്തിലെ പല ഉന്നതരും ഈ സമയത്ത് അദ്ദേഹത്തെ തള്ളിപ്പറയുകയും രാജിവെച്ച് സമരക്കാർക്കു പിന്തുണ പ്രഖ്യാപിക്കുകയും ചെയ്തു. മാധ്യമപ്രവർത്തനത്തിനും അഭിപ്രായസ്വാതന്ത്ര്യത്തിനും ലിബിയയിൽ ഗദ്ദാഫി നിരോധനമേർപ്പെടുത്തി. ഇസ്‌ലാമിക സംഘടനാപ്രവർത്തകരെ രാജ്യത്ത് നിരോധിക്കുകയും തന്റെ വിമർശകരെ അടിച്ചമർത്തുകയും ചെയ്തു. കൂടാതെ രാജ്യത്ത് രാഷ്ട്രീയപ്രവർത്തനത്തിനു പൂർണ്ണ നിരോധനം ഏർപ്പെടുത്തുകയും ചെയ്തു.
2011 ആദ്യം ടുണീഷ്യയിൽ പൊട്ടിപ്പുറപ്പെട്ട ജനരോഷമാണ് ലിബിയയിൽ ഗദ്ദാഫിയുടെ അന്ത്യത്തിനു തുടക്കമിട്ടത്. ആദ്യകാലം മുതൽ പ്രഷോഭം പൊട്ടിപ്പുറപ്പെടും വരെയും ഗദ്ദാഫിയുടെ ഭരണനടപടികളിൽ ജനങ്ങൾ രോഷാകുലരായിരുന്നു. സാമാന്യബോധത്തിന്റെ അതിരുകൾ ലംഘിച്ചു കൊണ്ടുള്ള ഗദ്ദാഫിയുടെ പ്രവർത്തനങ്ങൾ ജനങ്ങളിൽ അസംതൃപ്തിയുളവാക്കി. മകനായ സൈഫൽ ഇസ്ലാമിനെ അടുത്ത ഭരണാധികാരിയാക്കി മാറ്റുവാനുള്ള ശ്രമങ്ങൾ ഗദ്ദാഫി നടത്തിയിരുന്നു. ഇതിനെല്ലാമെതിരെയുള്ള ജനരോഷം ശക്തമായി കലാപം പൊട്ടിപ്പുറപ്പെട്ടു. ശക്തമായ കലാപത്തിലും ഗദ്ദാഫി തന്റെ അധികാരത്താൽ ചെറുത്തുനിൽക്കുകയാണ് ചെയ്തത്.
പുറമെ നിന്നുള്ള കണ്ണികൾ
വർഗ്ഗം:1942-ൽ ജനിച്ചവർ വർഗ്ഗം: 2011-ൽ മരിച്ചവർ വർഗ്ഗം:ജൂൺ 7-ന് ജനിച്ചവർ വർഗ്ഗം:ഒക്ടോബർ 20-ന് മരിച്ചവർ
വർഗ്ഗം:ലിബിയൻ ഭരണാധികാരികൾ വർഗ്ഗം:കൊല ചെയ്യപ്പെട്ട ലോകനേതാക്കൾ വർഗ്ഗം:പട്ടാള അട്ടിമറിയിൽ അധികാരം പിടിച്ചവർ
ജാക്വെസ് ഡുബോച്ചെറ്റ്
ജാക്വെസ് ഡുബോചെറ്റ് (1942 ജൂൺ 8-ന് ജനനം) ഒരു റിട്ടയർഡ് സ്വിസ്സ് ബയോഫിസിസിറ്റാണ്. ജെർമനിയിലെ ഹീദൽബർഗിലെ യൂറോപ്പിയൻ മോളിക്കൂലാർ ബയോളജി ലബോറട്ടറിയിലെ മുൻ റിസർച്ചറായിരുന്നു, കൂടാതെ സ്വിറ്റ്സർലാന്റിലെ യൂണിവേഴ്സ്റ്റി ഓഫ് ലോസന്നെ -യിൽ ബഹുമാനപ്പെട്ട ബയോഫിസിക്സ് പ്രൊഫസർ കൂടിയാണ്.
ക്രയോ-ഇലക്ട്രോൺ മൈക്രോസ്കോപ്പിയുടെ നിർമ്മാണത്തിലൂടെ ജോവക്കിം ഫ്രാങ്ക്, റീച്ചാർഡ് ഹെന്റേർസൺ എന്നിവരോടൊപ്പം 2017 രസതന്ത്രത്തിനുള്ള നോബേൽ പങ്കിട്ടു
തൊഴിൽ ജീവിതം
1962 -ൽ École polytechnique de l'Université de Lausanne -യിൽ ജാക്വെസ് ഫിസിക്സ് പഠിക്കാനരംഭിച്ചു. 1967-ൽ അവിടെനിന്ന് ഫിസിക്സിലെ ഡിഗ്രി നേടുകയും ചെയ്തു. 1969-ൽ യൂണിവേഴ്സിറ്റി ഓഫ് ജനീവയിൽ നിന്ന് മോളിക്കൂലാർ ബയോളജിയിൽ സെർട്ടിഫിക്കറ്റ് നേടുകയും,  ഡി.എൻ.എ യുടെ ഇലക്ട്രോൺ മൈക്രോസ്കോപി പഠിക്കാനായി തുടങ്ങുകയും ചെയ്തു. 1973-ൽ യൂണിവേഴ്സിറ്റി ഓഫ് ജനീവയിൽ നിന്നും, യൂണിവേഴ്സിറ്റി ഓഫ് ബേസലിൽ നിന്നും ബയോഫിസിക്സിൽ പഠനം പൂർത്തിയാക്കി.
1978 മുതൽ 1987 വരെ ജാക്വെസ് ഹീദൽബർഗിലെ, യൂറോപ്പിയൻ ബയോളജി ലബോറട്ടിയിലെ തലവനായിരുന്നു, അതിനുശേഷം വെസ്റ്റ് ജർമനിയുടെ ഭാഗമാകുകയും ചെയ്തു. 1987 മുതൽ 2007 വരെ അദ്ദേഹം യൂണിവേഴ്സിറ്റി ഓഫ് ലോവ്സെന്നെയുടെ പ്രൊഫസറായിരുന്നു. 2007-ൽ തന്റെ 65-ാം വയസ്സിൽ അദ്ദേഹം യൂണിവേഴ്സിറ്റി ഓഫ് ലോവ്സെന്നയുടെ ബഹുമാനപ്പെട്ട പ്രൊഫസറായി റിട്ടേർഡായി.
അദ്ദേഹത്തിന്റെ തൊഴിലിനിടയ്ക്ക്, ക്രയോ മൈക്രോസ്കോപ്പി, ക്രയോ-ഇലക്ട്രോൺ ടോമോഗ്രാഫി, ക്രയോ-ഇലക്ട്രോൺ മൈക്രോസ്കോപ്പി ഓഫ് വിട്രിയസ് സെക്ഷൻ എന്നീ ടെക്നോളജികൾ വികസിപ്പിച്ചെടുത്തു. വയറസ് ഘടകങ്ങൾ, പ്രോട്ടീൻ കോംപ്ലെക്സുകൾ എന്നിവയുടെ ജീവശാസ്ത്ര ഘടനകളുടെ ചിത്രം പകർത്താനാണ് ഈ സാങ്കേതികവിദ്യ ഉപയോഗിക്കുന്നത്.
2014-ൽ ജാക്വെസ് ഇ.എം.ബി.എലിൽ നിന്ന് ലെനാർട്ട് ഫിലിപ്സൺ അവാർഡ് നേടി.
വ്യക്തി ജീവിതം
ജാക്വെസ് ഡുബോചെറ്റിന് രണ്ട് മക്കളാണ്. അദ്ദേഹത്തിന് ഡിസ്ലെക്സിയ എന്ന രോഗമുണ്ടായിരുന്നു.
സോഷ്യൽ ഡെമോക്രാറ്റിക് പാർട്ടി ഓഫ് സ്വിറ്റ്സർലാന്റ് -ലെ ഒരംഗമായിരുന്നു അദ്ദേഹം.
അവലംബം
വർഗ്ഗം:1942-ൽ ജനിച്ചവർ വർഗ്ഗം:ജീവിച്ചിരിക്കുന്ന പ്രമുഖർ വർഗ്ഗം:രസതന്ത്രത്തിനുള്ള നോബൽ സമ്മാന ജേതാക്കൾ
ചാരു നിവേദിത
തമിഴ് സാഹിത്യത്തിലെ ഉത്തരാധുനികരായ കഥാകൃത്തുകളിൽ പ്രമുഖനാണ് ചാരുനിവേദിത (തമിഴ്: சாரு நிவேதிதா). ''കെ. അറിവഴകൻ'' എന്നാണ് യഥാർ‌ത്ഥ നാമം.ആവിഷ്കാര രീതിയിലെയും പ്രമേയങ്ങളിലേയും വ്യത്യസ്തതയാൽ ചാരുനിവേദിതയുടെ എഴുത്ത് വേറിട്ട് നിൽക്കുന്നു.
അദ്ദേഹം ‘ എക്സിസ്റ്റൻഷ്യലിസവും ഫാൻസി ബനിയനും’ എന്ന തന്റെ ആദ്യനോവലിലൂടെ തമിഴ് സാഹിത്യത്തിൽ ചലനങ്ങൾ ഉണ്ടാക്കി. അന്ന് വരെ പരിചിതമല്ലാത്ത ശൈലിയും ചിന്ത, ശരീരം തുടങ്ങിയവയെപ്പറ്റിയുള്ള മൂർച്ചയുള്ള കാഴ്ചപ്പാടുകളുമായി അദ്ദേഹം കോളിളക്കം സൃഷ്ടിച്ചു. അദ്ദേഹത്തിന്റെ രണ്ടാമത്തെ നോവൽ 'സീറോ ഡിഗ്രി' തമിഴ് സാഹിത്യത്തിൽ ഏറെ ചർച്ച ചെയ്യപ്പെട്ട ഒന്നാണ്. ആദ്യത്തെ തമിഴ് ഇ-നൊവൽ ആയി അത് അറിയപ്പെടുന്നു. അടുത്ത നോവൽ ‘ കാമരൂപ കഥൈകൾ’ മുഴുവനായും ഒരു ഇ-നോവൽ ആയാണ് എഴുതപ്പെട്ടത്. ഒരു കഥാകൃത്ത് എന്നതിലുപരി അറിയപ്പെടുന്ന ഒരു സാംസ്കാരിക വിമർ‌ശകൻ കൂടിയാണ് അദ്ദേഹം.രാഷ്ട്രീയം, സിനിമ തുടങ്ങിയ മേഖലകളെക്കുറിച്ചും അദ്ദേഹം ലേഖനങ്ങൾ എഴുതുന്നു.
ഇതര കണ്ണികൾ
വർഗ്ഗം:തമിഴ് നോവലെഴുത്തുകാർ വർഗ്ഗം:1953-ൽ ജനിച്ചവർ
ഡി.എസ്.എൽ. ആക്സ്സസ് മൾട്ടിപ്ലെക്സ്സർ
thumb|സീമെൻസ് ഡിഎസ്എൽഎഎം സർപ്പാസ് (DSLAM SURPASS) hiX 5625 ഇൻറർനെറ്റിലേക്കുള്ള ടെലഫോൺ കണക്ഷനുകൾ വേഗതയുള്ളതാക്കാൻ ഡിഎസ്എൽ ആക്സ്സസ് മൾട്ടിപ്ലെക്സ്സർ ഉപയോഗിക്കുന്നു. മൾട്ടിപ്ലെക്സിങ്ങ് സാങ്കേതികത ഉപയോഗിച്ച് ടെലഫോൺ എക്സ്ചേഞ്ചിലേക്ക് വരുന്ന ഡിഎസ്എൽ ലൈനുകളെ ഹൈ സ്പീഡ് ഇൻറർനെറ്റിലേക്ക് ബന്ധിപ്പിക്കുന്നു. മൾട്ടിപ്ലക്‌സിംഗ് ടെക്‌നിക്കുകൾ ഉപയോഗിച്ച് ഒരു ഹൈ-സ്പീഡ് ഡിജിറ്റൽ കമ്മ്യൂണിക്കേഷൻസ് ചാനലുമായി ഒന്നിലധികം കസ്റ്റമർ ഡിജിറ്റൽ സബ്‌സ്‌ക്രൈബർ ലൈൻ (ഡിഎസ്എൽ) ഇന്റർഫേസുകളെ ബന്ധിപ്പിക്കുന്ന ഒരു നെറ്റ്‌വർക്ക് ഉപകരണമാണ്, പലപ്പോഴും ടെലിഫോൺ എക്സ്ചേഞ്ചുകളിൽ ആണ് ഇത് സ്ഥിതി ചെയ്യുന്നത്. കേബിൾ മോഡം ടെർമിനേഷൻ സിസ്റ്റമാണ് ഇതിന്റെ കേബിൾ ഇന്റർനെറ്റ് (DOCSIS) കൗണ്ടർപാർട്ട്.
വേഗത Vs. ദൂരം
ഡിഎസ്എൽ ആക്സ്സസ് മൾട്ടിപ്ലെക്സ്സറും ഉപയോക്താവും തമ്മിലുള്ള ദൂരം കൂടുംതോറും വേഗത കുറയുന്നു.
അവലംബം
വർഗ്ഗം:ഇന്റർനെറ്റ് വർഗ്ഗം:കമ്പ്യൂട്ടർ ശൃംഖലകൾ
വർഗ്ഗം:ഡിജിറ്റൽ സബ്സ്ക്രൈബർ ലൈൻ
ധ്രുവദാസ്
ഒരു ഹിന്ദി ഭക്തകവിയാണ് ധ്രുവദാസ്. രാധാവല്ലഭ വിഭാഗത്തിന്റെ ആരാധനാക്രമങ്ങൾക്കും അനുഷ്ഠാനങ്ങൾക്കും വ്യാഖ്യാനം നല്കിയ ഭക്തകവി എന്ന നിലയിലാണ് ധ്രുവദാസ് പ്രശസ്തി നേടിയത്. ഭക്തിമാർഗ്ഗത്തിൽ ആകൃഷ്ടനായി വീട് ഉപേക്ഷിച്ച് വൃന്ദാവനിലെത്തുകയും രാധാവല്ലഭ സമ്പ്രദായത്തിൽ ഔപചാരികമായി പ്രവേശിക്കുകയും ചെയ്ത വ്യക്തിയാണ് ഇദ്ദേഹം. ധ്രുവദാസിന്റെ പില്ക്കാല ജീവിതവും പ്രവർത്തനങ്ങളും വൃന്ദാവനത്തെ കേന്ദ്രീകരിച്ചായിരുന്നു.
ജീവിതരേഖ
ഉത്തർപ്രദേശിലെ സഹറൻപൂരിൽ 1575-ലാണ് ധ്രുവദാസ് ജനിച്ചത്. മധ്യകാലത്തെ രാധാവല്ലഭ ആരാധക വിഭാഗത്തിൽപ്പെട്ട ഒരു ഭക്തനായിരുന്നു ഇദ്ദേഹത്തിന്റെ പിതാവ് ശ്യാമൾദാസ്. കായസ്ഥവിഭാഗത്തിൽപ്പെട്ട ഇദ്ദേഹത്തിന്റെ പൂർവികർ ഗവൺമെന്റ് ഉദ്യോഗം വഹിച്ചിരുന്നവരാണ്.
തികഞ്ഞ ഭക്തനായിരുന്നു ധ്രുവദാസ്. ഇദ്ദേഹം കാവ്യശാസ്ത്രത്തിൽ അവഗാഹം നേടി. 'ലീല' എന്ന പേരിൽ നാല്പത്തിരണ്ട് കവിതകൾ ഇദ്ദേഹം രചിക്കുകയുണ്ടായി. ഈ കവിതകളിലെ പ്രതിപാദ്യത്തിൽ കാണുന്ന വൈജാത്യം അനുവാചകരെ അതിശയിപ്പിക്കത്തക്കതാണ്. ആരാധനാ ക്രമങ്ങൾ, ദാർശനിക സിദ്ധാന്തങ്ങൾ, ആധ്യാത്മികധ്യാനം, ലൗകിക ജീവിതരീതി, കവിതയിലെ സൗന്ദര്യബോധം, ആത്മാവിന്റെ ദേഹാന്തരപ്രാപ്തി എന്നിവയെ സംബന്ധിക്കുന്ന ധ്രുവദാസിന്റെ വീക്ഷണം ഏതെങ്കിലും ദർശനത്തിലോ മതത്തിലോ ഒതുങ്ങി നില്ക്കുന്നവയല്ല.
ധ്രുവദാസിന്റെ നാല്പത്തിരണ്ട് കൃതികളിൽ ജീവദശാലീല, വൃന്ദാവൻ സത്ലീല, ഹിത്ശൃംഗാർലീല, പ്രേമ്ദശാലീല, രതിമഞ്ജരീലീല, രസാനന്ദ്ലീല എന്നിവയാണ് ഏറെ പ്രചാരം നേടിയവ. കാവ്യഗ്രന്ഥങ്ങൾക്കു പുറമേ സിദ്ധാന്ത വിചാർലീല എന്ന പേരിൽ ഒരു ഗദ്യകൃതിയും ധ്രുവദാസ് രചിച്ചിട്ടുണ്ട്. വ്രജഭാഷയിലെ ഗദ്യസാഹിത്യത്തിന്റെ ഒരു ഉത്തമ മാതൃകയാണ് ഈ ഗ്രന്ഥം.
പ്രേമത്തെ സംബന്ധിക്കുന്ന ഇദ്ദേഹത്തിന്റെ സൂക്ഷ്മാപഗ്രഥനം തികച്ചും മൗലിക സ്വഭാവമുള്ളതാണ്. 'രീതി' കവികളുടെ രചനകളിൽ കാണപ്പെടുന്ന പ്രസാദാത്മകത ധ്രുവദാസിന്റെ കവിതകളിലും കാണാം. ഇദ്ദേഹത്തിന്റെ രചനകൾ സമാഹരിച്ച് ധ്രുവസർവസ്വ എന്ന പേരിൽ പില്ക്കാലത്ത് പ്രസിദ്ധീകരിക്കുകയുണ്ടായി. ശൃംഗാരം, പ്രേമം എന്നീ ഭാവങ്ങളെ ഉദാത്തീകരിച്ച കവിയാണ് ധ്രുവദാസ്. 1643-ൽ ധ്രുവദാസ് അന്തരിച്ചു.
അവലംബം
വർഗ്ഗം:ഭക്തകവികൾ
ബസവേശ്വരൻ
ജീവിതരേഖ
ബസവേശ്വരൻ ക്രി.പി 1131-ൽ കർണ്ണാടകയിലെ ബിജാപ്പൂർ ജില്ലയിൽ ബാഗേവാഡിക്കടുത്തുള്ള ഇംഗലേശ്വര ഗ്രാമത്തിൽ ജനിച്ചു. പിതാവ് മദരസ ഒരു ശൈവബ്രാഹ്മണനും അഗ്രഹാരത്തിന്റെ തലവനുമായിരുന്നു. ബ്രാഹ്മണാചാരപ്രകാരം എട്ടാം വയസ്സിൽ ഉപനയനചടങ്ങ് നടത്തുവാൻ പിതാവ് തീരുമാനിച്ചപ്പോൾ മൂത്ത സഹോദരി നാഗലാംബികക്ക് എന്തു കൊണ്ട് ഉപനയനം നടത്തിയില്ലെന്ന് ചോദിച്ചു കൊണ്ട് ബസവൻ അതിനെ എതിർത്തു. ഉപനയനം ആൺ കുട്ടികൾക്ക് മാത്രമാണെന്ന വാദം ഉൾക്കൊള്ളാൻ ആ ബാലൻ തയ്യാറായില്ല.തന്റെ പതിനാറാമത്തെ വയസ്സിൽ നിർബന്ധിച്ചു ധരിപ്പിച്ച പൂണൂൽ ഉപേക്ഷിച്ചു ബസവൻ ബാഗേവാഡിയിൽ നിന്നും കൃഷ്ണാ നദിയും മാലപ്രഭാ നദിയും സംഗമിക്കുന്ന കുടലസംഗമ എന്ന പുണ്യസ്ഥലത്ത് എത്തിച്ചേർന്നു.അവിടെയുള്ള ശിവക്ഷേത്രത്തിലും മഠത്തിലുമായി പ്രാഥമിക വിദ്യാഭ്യാസം പൂർത്തീകരിച്ചു. കുടലസംഗമത്തിൽ വെച്ചാണ് ബസവേശ്വരൻ തന്റെ വചനങ്ങൾ ആദ്യമായി പാടിയത്. ഈ വചനങ്ങളിൽ ചിലത് കുടലസംഗമദേവനായ ശിവനെ അഭിസംബോധന ചെയ്തുള്ള പ്രാർത്ഥനകളാണ്.